MT Il-Ġurnal Uffiċjali tal-Unjoni Ewropea L 357/51

DEĊIŻJONI TAL-KUMMISSJONI

tal-11 ta’ Frar 2014

dwar il-miżura SA.35388 (13/C) (ex 13/NN u ex 12/N) – Il-Polonja It-twaqqif tal-ajruport ta’ Gdynia-Kosakowo

(notifikata bid-dokument C(2014) 759)

(It-test Pollakk biss huwa awtentiku)

(Test b’relevanza għaż-ŻEE)

(2014/883/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li talbet lill-partijiet interessati sabiex jissottomettu l-kummenti tagħhom skont id-dispożizzjonijiet iċċitati hawn fuq (1),

Billi:

1. PROĊEDURA

(1) Permezz ta’ ittra datata s-7 ta’ Settembru 2012, il-Polonja nnotifikat lill-Kummissjoni, għal raġunijiet ta’ ċertezza legali, dwar il-pjanijiet tagħha li tiffinanzja l-konverżjoni ta’ mitjar militari qrib Gdynia fit-tramuntana tal-Polonja f’ajruport ċivili. Il-miżura ġiet irreġistrata bħala każ ta’ għajnuna mill-Istat taħt in-numru SA.35388.

(2) Permezz ta’ ittri datati s-7 ta’ Novembru 2012 u s-6 ta’ Frar 2013, il-Kummissjoni talbet aktar informazzjoni dwar il-miżura nnotifikata. Fis-7 ta’ Diċembru 2012 u fil-15 ta’ Marzu 2013, il-Polonja ssottomettiet informazzjoni addizzjonali. Fis-17 ta’ April 2013 saret laqgħa bejn il-Kummissjoni u l-Polonja. F’din il-laqgħa, il-Polonja kkonfermat li l-finanzjament innotifikat kien diġà ngħata b’mod irrevokabbli.

(3) Permezz ta’ ittra datata l-15 ta’ Mejju 2013, il-Kummissjoni għarrfet lill-Polonja li hija kienet qiegħda tittrasferixxi l-każ lir-reġistru tal-każijiet mhux innotifikati (każ NN) minħabba li l-maġġoranza tal-finanzjament innotifikat lill-Kummissjoni kien diġà ngħata b’mod irrevokabbli. Permezz ta’ ittra datata s-16 ta’ Mejju 2013, il-Polonja ssottomettiet aktar informazzjoni.

(4) Permezz ta’ ittra datata l-10 ta’ Lulju 2013, il-Kummissjoni għarrfet lill-Polonja bid-deċiżjoni tagħha li tibda l-proċedura prevista fl-Artikolu 108(2) tat-Trattat dwar il-Funzjonament tal-Unjoni Ewropea (TFUE) (2) (minn hawn ‘il quddiem “id-deċiżjoni tal-ftuħ”) fir-rigward tal-finanzjament mogħti lil Port Lotniczy Gdynia-Kosakowo sp. z o. o. (minn hawn ‘il quddiem “Gdynia-Kosakowo Airport Ltd”) mill-belt ta’ Gdynia (minn hawn ‘il quddiem “Gdynia”) u mill-muniċipalità ta’ Kosakowo (minn hawn ‘il quddiem “Kosakowo”). Il-Polonja pprovdiet il-kummenti tagħha dwar id-deċiżjoni tal-ftuħ fis-6 ta’ Awwissu 2013.

(5) Id-deċiżjoni tal-Kummissjoni li tibda l-proċedura ġiet ippubblikata f’Il-Ġurnal Uffiċjali tal-Unjoni Ewropea (3). Il-Kummissjoni stiednet lill-partijiet interessati biex jissottomettu l-kummenti tagħhom dwar il-miżura inkwistjoni fi żmien xahar mid-data tal-pubblikazzjoni.

(6) Il-Kummissjoni ma rċeviet ebda kumment mingħand il-partijiet interessati. Il-Polonja ġiet mgħarrfa dwar dan permezz ta’ ittra datata d-9 ta’ Ottubru 2013.

(7) Permezz ta’ ittra datata t-30 ta’ Ottubru 2013, il-Kummissjoni talbet għal aktar informazzjoni. Il-Polonja pprovdiet informazzjoni addizzjonali permezz ta’ ittri datati l-4 ta’ Novembru 2013 u l-15 ta’ Novembru 2013. Fis-26 ta’ Novembru 2013 saret laqgħa bejn il-Kummissjoni u l-Polonja. Il-Polonja pprovdiet aktar informazzjoni permezz ta’ ittri datati t-3 ta’ Diċembru 2013 u t-2 ta’ Jannar 2014.

2. DESKRIZZJONI TAL-MIŻURI U R-RAĠUNIJIET GĦALL-BIDU TAL-PROĊEDURA

2.1. SFOND GĦALL-INVESTIGAZZJONI

(8) Il-każ jikkonċerna l-finanzjament ta’ ajruport ċivili ġdid f’Pomerania (Pomorskie Voivodship), fuq il-fruntiera bejn il-belt ta’ Gdynia u l-muniċipalità ta’ Kosakowo, 25 kilometru bogħod mill-ajruport ta’ Gdansk (4). L-ajruport il-ġdid huwa proprjetà ta’ Gdynia-Kosakowo Airport Ltd u sejjer ikun operat minn din l-istess kumpanija (li minn hawn ‘il quddiem issir referenza għaliha wkoll bħala “l-maniġer tal-ajruport” jew “l-ajruport ta’ Gdynia”). Il-maniġer tal-ajruport huwa interament proprjetà tal-muniċipalitajiet ta’ Gdynia u Kosakowo.

(9) L-għan tal-proġett ta’ investiment huwa li joħloq it-tieni ajruport għal Pomerania, li jkun ibbażat fuq l-infrastruttura ta’ mitjar militari li jinsab f’Kosakowo (5). L-ajruport il-ġdid primarjament għandu jimmaniġġa t-traffiku tal-avjazzjoni ġenerali (eż. jets privati, gliders/inġenji tal-ajru ħfief intiżi għall-isport), trasportaturi low-cost (minn hawn ‘il quddiem “LCC”) u titjiriet charter. Fil-mument tan-notifika, l-ajruport kien mistenni jibda jopera fil-bidu tal-2014. Rapport ippubblikat fl-2012 minn PricewaterhouseCoopers (minn hawn ‘il quddiem “PWC”) ipprovda l-previżjonijiet li ġejjin għat-traffiku tal-passiġġieri matul l-ewwel snin tal-operat: madwar […] fl-2014, […] fl-2017, […] fl-2020 u madwar […] fl-2028.

(10) L-oriġini tal-proġett imorru lura għal April 2005, meta diversi awtoritajiet reġjonali, il-Ministeru tad-Difiża Nazzjonali u rappreżentanti tal-ajruport ta’ Gdansk (6) iffirmaw ittra ta’ intenzjoni sabiex jinħoloq ajruport ġdid għal Pomerania, li jkun ibbażat fuq l-infrastruttura tal-mitjar militari f’Kosakowo. F’Lulju 2007, l-awtoritajiet lokali fi Gdynia u Kosakowo waqqfu kumpanija msejħa Gdynia-Kosakowo Airport Ltd. F’Diċembru 2009, Gdynia u Kosakowo kisbu l-qbil tal-Ministeru tat-Trasport li Gdynia-Kosakowo Airport Ltd tkun responsabbli mill-ajruport il-ġdid. Abbażi ta’ dan, il-gvern Pollakk, taħt ftehim tad-9 ta’ Settembru 2010, ittrasferixxa s-sit ta’ 254 ettaru tal-mitjar militari lil Kosakowo għal perjodu ta’ 30 sena; il-muniċipalità ta’ Kosakowo mbagħad kriet l-art lil Gdynia-Kosakowo Airport Ltd għall-istess perjodu.

Il-proġett ta’ investiment

(11) Minħabba li l-mitjar eżistenti ta’ Gdynia-Kosakowo (Gdynia-Oksywie) oriġinarjament kien jintuża esklussivament għal skopijiet militari, il-maniġer tal-ajruport il-ġdid għandu jkun jista’ juża l-infrastruttura eżistenti (bħal runway ta’ 2 500 metru, taxiways, rampa, tagħmir ta’ navigazzjoni eċċ.). L-ispiża totali tal-investiment fil-proġett ta’ konverżjoni hija stmata għal PLN 164,9 miljun (EUR 41,2 miljun (7)) f’termini nominali u PLN 148,4 (EUR 37,1 miljun) f’termini reali. It-tabella ta’ hawn taħt tipprovdi ħarsa ġenerali lejn l-iżvilupp gradwali tal-ajruport, li huwa maqsum f’erba’ fażijiet. Fl-opinjoni tal-Polonja, l-ispiża totali tal-investiment tinkludi wkoll investimenti relatati mat-twettiq tal-kompiti li ma jaqgħux taħt ir-responsabbiltà pubblika (8), li jammontaw għal madwar PLN […] miljun (EUR […] miljun) b’kollox (għall-erba’ fażijiet kollha). Tabella 1 L-ispiża nominali totali ta’ investiment fl-ajruport ta’ Gdynia-Kosakowo fl-2007-2030 |ll-proġett ta’ investiment Spejjet fPLN PLN Spejjeżfmln EUR Fażi I: 2007 - 2011 […] […] Xogħlijiet preparatorji (eż. tindif tal-ġnub, tneħħija ta' bini antiki u siġar) u studji tal-fattabilita', ippjanar Fażi II: 2012 - 2013 […] […] — Terminal (li għandu jkun lest fĠunju 2013 u użat inizjalment għal GA) — Bini għall-amministrazzjoni tal-ajruport u għall-brigada tat-tifi tan-nar — Tiġdid tal-apron, — Infrastruttura tal-enerġija, dwal tan-navigazzjoni u sisien tal-ajruport — Manutenzjoni tal-ajruport u apparat tas-sikurezza — Aġġustament tat-tagħmir ta' navigazzjoni — Toroq ta' aċċess, stazzjonijiet tal-petrol u parkeġġi għall-karozzi Fażi III: 2014 - 2019 […] […] — Investimenti meħtieġa għall-qadi ta' ajruplani kbar (np.. Boeing 737 jew Airbus A320), bħal estensjoni tal-mogħdija ta' taxi, apron u tagħmir tal-ajruport — Investimenti oħrajn orjentati lejn il-qadi tal-passiġġieri (eż. estensjoni tal-parkeġġ tal-karozzi) Fażi IV: 2020 - 2030 […] […] — Espansjoni tat-Terminal — Estensjoni tal-bini tal-amministrazzjoni tal-ajruport u tal-brigata tat-tifi tan-nar — Estensjoni tal-aprons, mogħdijiet ta' taxi u parkeġġi għal karozzi Spejjeż totali fuq l-investimenti 164,90 41,02 Sors: informazzjoni pprovduta mill-Polonja.

Il-finanzjament tal-proġett ta’ investiment

(12) Il-proġett ta’ investiment qiegħed jiġi ffinanzjat permezz ta’ injezzjonijiet ta’ kapital mill-azzjonisti pubbliċi (jiġifieri Gdynia u Kosakowo). L-injezzjonijiet ta’ kapital huma intiżi biex ikopru kemm l-ispejjeż ta’ investiment kif ukoll l-ispejjeż operattivi tal-ajruport matul il-fażi inizjali tal-operat tiegħu (jiġifieri l-perjodu sal-aħħar tal-2019). L-azzjonisti pubbliċi qegħdin jistennew li l-maniġer tal-ajruport jibda jiġġenera profitt u b’hekk ikun jista’ jiffinanzja l-attivitajiet kollha tiegħu mid-dħul tiegħu stess fl-2020.

(13) Qabel ma l-proġett ġie nnotifikat lill-Kummissjoni (jiġifieri qabel is-7 ta’ Settembru 2012), l-azzjonisti pubbliċi fl-ajruport ta’ Gdynia qablu li jikkontribwixxu total ta’ madwar PLN 207,48 miljun (9) (madwar EUR 51,87 miljun) għall-finijiet tat-twettiq tal-proġett ta’ investiment u sabiex ikopru t-telf tal-ajruport fl-ewwel snin tal-operat tiegħu. Gdynia għandha tikkontribwixxi PLN 142,48 miljun (madwar EUR 35,62 miljun) fi flus likwidi matul is-snin 2007-2019. Kosakowo pprovdiet kontribuzzjoni fi flus ta’ PLN 0,1 miljun (EUR 25 000) meta twaqqfet il-kumpanija. Fis-snin 2011-2040, Kosakowo sejra tkun qiegħda tagħmel ukoll kontribuzzjoni mhux fi flus ta’ PLN 64,9 miljun (madwar EUR 16,2 miljun) billi tiskambja parti mill-kera annwali pagabbli mill-ajruport ta’ Gdynia taħt il-kirja għal ishma fl-ajruport (ara t-Tabella 2 ta’ hawn taħt). Tabella 2 Il-finanzjament tal-proġett ta’ investiment permezz ta’ żidiet kapitali PLN miljuni EUR miljuni Qabel it-18 ta’ Ġunju 2012 Injezzjonijiet ta’ kapital f Gdynia 60,73 15,18 Injezzjonijiet ta’ kapital f Kosakowo 0,10 0,03 L-iskambju ta' dejn ma' ekwità ta' Kosakowo 3,98 1,00 Il-kontiibuzzjonijiet totali qabel it-18 ta’ Ġunju 2012 64,81 16,20 Prevlst qabel it-18 ta’ Ġunju 2012 Injezzjonijiet ta’ kapital fGdynia: 81,75 20,44 li minnhom: fl-2013 29,90 7,48 fl-2015 […] […] fl-2016 […] […] fl-2017 […] […] fl-2018 […] […] fl-2019 […] […] L-iskambju ta’ dejn ma’ ekwità ta’ Kosakowo 60,92 15,23 li minnu: fl-2013-2039 (27*[…] PLN) […] […] fl-2040 […] […] Il-kontribuzzjonijiet totali previsti wara it-18 ta’ Ġunju 2012 142,67 35,67 Il-kapital totali previst għall-Ajruport ta’ Gdynia-Kosakowo LTD 207,48 51,87 Sors: abbażi tal-informazzjoni pprovduta mill-Polonja.

2.2. IR-RAĠUNIJIET GĦALL-BIDU TAL-PROĊEDURA TA’ INVESTIGAZZJONI FORMALI U L-VALUTAZZJONI INIZJALI

(14) Id-deċiżjoni tal-ftuħ qajmet il-mistoqsijiet li ġejjin: — L-ewwelnett, jekk il-finanzjament pubbliku tal-proġett ta’ investiment huwiex konformi mal-Prinċipju ta’ Investitur f’Ekonomija tas-Suq (minn hawn ‘il quddiem l-MEIP), b’mod partikolari fir-rigward ta’ (i) l-applikazzjoni tal-MEIP fil-ħin, il-metodoloġija għall-applikazzjoni tal-MEIP u (ii) jekk l-analiżi tal-MEIP imwettqa mill-awtoritajiet Pollakki li twassal għal Valur Preżenti Nett (minn hawn ‘il quddiem “NPV”) (10) pożittiv hijiex ibbażata fuq suppożizzjonijiet realistiċi u affidabbli; — It-tieni, jekk l-għajnuna operattiva u ta’ investiment lill-ajruport ta’ Gdynia tistax titqies bħala kompatibbli mas-suq intern.

L-applikazzjoni tal-MEIP

(15) Fir-rigward tal-ewwel mistoqsija, il-Kummissjoni esprimiet dubji dwar jekk l-istudju tal-MEIP imwettaq fl-2012, jiġifieri wara li l-azzjonisti pubbliċi ħadu d-deċiżjoni irrevokabbli li jiffinanzjaw il-konverżjoni tal-ajruport, jistax jintuża sabiex tiġi vvalutata l-eżistenza tal-għajnuna mill-Istat. Għalhekk, il-Kummissjoni kellha dubji dwar kemm ix-xenarju kontrofattwali, li fih l-investiment huwa preżunt bħala li ntemm fl-2012, kien xieraq.

(16) Minħabba li l-ajruport ta’ Gdynia għandu jsegwi mudell kummerċjali simili (li jiffoka fuq l-LCC, it-titjiriet charter u l-avjazzjoni ġenerali) għall-ajruport eżistenti ta’ Gdansk, li għad għandu kapaċità vakanti u aktar pjanijiet ta’ espansjoni u li jinsab biss 25 km bogħod, il-Kummissjoni esprimiet dubji dwar jekk il-previżjoni tad-dħul għall-ajruport ta’ Gdynia kinitx ibbażata fuq suppożizzjonijiet realistiċi, b’mod partikolari fir-rigward tal-livell ta’ imposti tal-ajruport u l-livell tat-traffiku tal-passiġġieri mistenni. B’mod partikolari, il-Kummissjoni rrimarkat li l-pjan ta’ direzzjoni tan-negozju għall-ajruport ta’ Gdynia kien ippreveda ħlas ogħla għall-passiġġieri minn dak applikat, wara t-tnaqqis tal-iskontijiet/ribassi, fl-ajruport ta’ Gdansk u f’ajruporti reġjonali komparabbli oħrajn fil-Polonja.

(17) Il-Kummissjoni esprimiet dubji wkoll dwar jekk il-pjan ta’ direzzjoni tan-negozju kkunsidrax l-inċentivi ppjanati kollha (bħal appoġġ għall-kummerċjalizzazzjoni, ribassi, jew kwalunkwe inċentivi oħrajn għall-iżvilupp tar-rotot, eċċ.) li għandhom jingħataw direttament mill-ajruport ta’ Gdynia, mill-azzjonisti tiegħu jew minn awtoritajiet reġjonali oħrajn sabiex iħeġġu lill-kumpaniji tal-ajru jistabbilixxu rotot ġodda mill-ajruport.

(18) Billi r-rata ta’ tkabbir ta’ impriża ġeneralment ma tkunx ogħla minn dik tal-ekonomija fejn topera (jiġifieri f’termini ta’ tkabbir tal-PDG), il-Kummissjoni esprimiet dubji dwar jekk ir-rata ta’ tkabbir tal-fatturat ta’ […] użata biex jiġi kkalkolat il-Valur Terminali hijiex adegwata (11). Dan id-dubju jaffettwa direttament il-valutazzjoni tal-profittabbiltà tal-proġett ta’ investiment, billi l-valur tal-ekwità tal-ajruport il-ġdid isir pożittiv biss fid-dawl tal-valur terminali tal-proġett mill-2040 (il-flussi tal-flus skontati kumulattivi fuq il-perjodu ta’ projezzjoni 2010-2040 huma negattivi).

(19) Għaldaqstant, il-Kummissjoni kienet tal-fehma li l-finanzjament pubbliku għall-proġett ta’ investiment jagħti lok għal benefiċċji ekonomiċi selettivi għall-maniġer tal-ajruport ta’ Gdynia. Il-finanzjament pubbliku ngħata wkoll mir-riżorsi tal-Istat u huwa imputabbli lill-Istat. Barra minn hekk, huwa jfixkel jew jhedded li jfixkel il-kompetizzjoni u l-kummerċ bejn l-Istati Membri. Billi l-kriterji kumulattivi kollha għall-kunċett ta’ għajnuna ġew issodisfati, il-Kummissjoni kienet tal-fehma li l-finanzjament pubbliku kien jikkostitwixxi għajnuna mill-Istat fis-sens tal-Artikolu 107(1) tat-TFUE.

Il-kompatibbiltà tal-għajnuna

(20) Fir-rigward tat-tieni mistoqsija, il-Kummissjoni esprimiet dubji dwar jekk l-għajnuna operattiva u ta’ investiment għall-ajruport ta’ Gdynia tistax titqies bħala kompatibbli mas-suq intern.

(21) Fir-rigward tal-għajnuna għall-investiment, il-Kummissjoni esprimiet dubji dwar jekk il-kriterji tal-kompatibbiltà kollha stabbiliti fil-Linji Gwida dwar l-Avjazzjoni tal-2005 (12) għall-għajnuna ta’ investiment lill-ajruporti ġewx issodisfati. B’mod partikolari, il-Kummissjoni esprimiet dubji dwar jekk l-investiment inkwistjoni jissodisfax objettiv definit b’mod ċar ta’ interess komuni, jekk l-infrastruttura hijiex neċessarja u proporzjonali u jekk toffrix prospetti sodisfaċenti għall-użu fuq perjodu ta’ żmien medju. Barra minn hekk, il-Kummissjoni esprimiet dubji dwar jekk l-impatt fuq l-iżvilupp tal-kummerċ kienx kompatibbli mal-interess komuni.

(22) Fir-rigward tal-għajnuna operattiva fil-forma ta’ finanzjament għat-telf operattiv ta’ Gdynia-Kosakowo Airport Ltd matul l-ewwel snin tal-operat tagħha, il-Kummissjoni esprimiet dubji dwar jekk tali għajnuna kinitx tikkwalifika għad-deroga stabbilita fl-Artikolu 107(3)(a) tat-TFUE. B’mod partikolari, il-Kummissjoni esprimiet dubji dwar jekk l-għajnuna operattiva tistax titqies bħala kompatibbli skont il-Linji Gwida dwar l-għajnuna reġjonali nazzjonali għall-perjodu 2007-2013 (minn hawn ‘il quddiem “l-RAG”) (13).

3. IL-KUMMENTI TAL-POLONJA

3.1. L-APPLIKAZZJONI TAL-MEIP U L-EŻISTENZA TAL-GĦAJNUNA

(23) Il-Polonja ssostni l-pożizzjoni tagħha li l-finanzjament pubbliku tal-investiment fl-ajruport ta’ Gdynia huwa konformi mal-MEIP u għalhekk ma jikkostitwixxi ebda għajnuna mill-Istat. B’rabta ma’ dan, il-Polonja tirreferi għall-istudji dwar l-MEIP imwettqa għall-investiment fis-snin 2010-2012. Il-Polonja tgħid li l-istudji kollha dwar l-MEIP irriżultaw f’valur preżenti nett pożittiv u f’rata ta’ redditu interna (14) (minn hawn ‘il quddiem “IRR”) ogħla mill-ispejjeż tal-kapital.

3.1.1. Il-proċess tat-teħid tad-deċiżjonijiet u s-solidità metodoloġika tal-istudju dwar l-MEIP

(24) Il-Polonja tispjega li d-diskussjonijiet u l-ħidma fuq il-konverżjoni tal-mitjar militari ta’ Gdynia/Kosakowo f’ajruport ċivili bdew lura fl-2005. F’dak iż-żmien kienu involuti msieħba oħrajn (bħall-ajruport ta’ Gdansk). Il-Polonja tispjega wkoll li fl-2007 Gdynia u Kosakowo waqqfu l-kumpanija Gdynia-Kosakowo Airport Ltd, li minn hemm ‘il quddiem kienet responsabbli għall-investiment.

(25) Matul il-proċedimenti, il-Polonja ssottomettiet tliet studji dwar l-MEIP imwettqa minn PWC. L-ewwel studju dwar l-MEIP (datat is-16 ta’ Lulju 2010, minn hawn ‘il quddiem “l-istudju dwar l-MEIP tal-2010”) sar f’Lulju 2010. Sussegwentement, PWC ipproduċiet żewġ aġġornamenti għall-MEIP: l-ewwel wieħed f’Mejju 2011 (datat it-13 ta’ Mejju 2011, minn hawn ‘il quddiem “l-aġġornament tal-MEIP tal-2011” jew “l-istudju dwar l-MEIP tal-2011”) u t-tieni f’Lulju 2012 (datat it-13 ta’ Lulju 2012, minn hawn ‘il quddiem “l-aġġornament tal-MEIP tal-2012” jew “l-istudju dwar l-MEIP tal-2012”). Dawn l-aġġornamenti jinkorporaw projezzjonijiet ġodda għat-traffiku tal-passiġġieri, bidliet fil-kamp ta’ applikazzjoni tal-proġett, bidliet fil-figuri tal-investiment u bidliet fil-metodoloġija u l-inputs bażiċi fil-kalkoli tal-NPV (bħall-beta u r-rata ta’ skont). F’Novembru 2013, il-Polonja pprovdiet aktar informazzjoni li tissuġġerixxi li sorsi ġodda ta’ dħul (jiġifieri l-bejgħ tal-karburant u l-provvista ta’ servizzi ta’ navigazzjoni) għandhom itejbu l-NPV tal-proġett. Sad-data tal-adozzjoni tad-deċiżjoni tal-ftuħ, il-Polonja kienet issottomettiet biss l-aġġornament tal-MEIP tal-2012.

(26) Il-Polonja tispjega wkoll il-qafas ta’ żmien għall-proġett ta’ investiment ta’ Gdynia u Kosakowo fl-ajruport ta’ Gdynia. F’dan ir-rigward, il-Polonja tenfasizza li l-proċess ta’ investiment jista’ jinqasam f’żewġ stadji ta’ implimentazzjoni tal-proġett:

(i) L-ewwel stadju (2007-2009) kopra x-xogħlijiet preparatorji u l-istudji dwar il-fattibbiltà bl-iskop li jitwaqqaf l-ajruport il-ġdid (dan huwa relatat mal-Fażi 1, kif deskritt fit-Tabella 1)

(27) Il-Polonja tispjega li l-ewwel fażi rat lill-kumpanija stabbilita minn Gdynia u Kosakowo twettaq kompiti preparatorji (pereżempju t-tħejjija ta’ pjan prinċipali għall-investiment, id-dokumenti meħtieġa sabiex jinkiseb l-istatus ta’ operatur tal-ajruport, rapport dwar l-impatt ambjentali tal-investiment, id-dokumentazzjoni tad-disinn, eċċ.).

(28) Il-Polonja ssostni li ma kien hemm ebda investiment kapitali sinjifikanti matul l-ewwel fażi u li l-finanzjament pubbliku mogħti lill-maniġer tal-ajruport kien konformi mar-regoli dwar l-għajnuna de minimis (15). Il-Polonja tgħid li l-injezzjonijiet ta’ kapital fil-kumpanija qabel is-26 ta’ Ġunju 2009 kienu jammontaw għal total ta’ PLN 1,691 miljun (madwar EUR 423 000).

(ii) It-tieni fażi (mill-2010 ‘il quddiem) kienet tikkonċerna l-konverżjoni proprja tal-ajruport (din hija relatata mal-Fażijiet II sa IV, kif deskritt fit-Tabella 1)

(29) Il-Polonja tgħaddi biex tispjega li l-ewwel fażi preparatorja ġiet fi tmiemha fl-2010, meta ġew iffinalizzati kemm il-pjan prinċipali (16) kif ukoll l-ewwel studju dwar l-MEIP tal-2010 għall-ajruport ta’ Gdynia. Il-Polonja tirrimarka li l-istudju dwar l-MEIP tal-2010 wera li l-investiment miż-żewġ awtoritajiet lokali għandu jitwettaq fuq it-termini tas-suq (jiġifieri ma jkunx jirrappreżenta għajnuna mill-Istat), li jwassal lill-azzjonisti sabiex iżidu l-kapital azzjonarju tal-kumpanija għal PLN 6,05 miljun (madwar EUR 1,5 miljun).

(30) L-istudju dwar l-MEIP tal-2010 ikkalkula l-NPV għall-proġett ta’ investiment bl-użu tal-metodu FCFF (free cash flow to the firm) (17). Dan il-kalkolu tal-NPV huwa bbażat fuq is-suppożizzjoni li l-injezzjonijiet ta’ kapital kollha previsti fil-pjan ta’ investiment għandhom isiru sabiex jiġi implimentat il-proġett ta’ investiment (18). Dan il-metodu ta’ valutazzjoni jintuża sabiex jiġu kkalkolati l-flussi tal-flus lid-detenturi kollha tal-kapital fl-impriża (kemm id-detenturi tal-ekwità kif ukoll id-detenturi tal-bonds) fil-perjodu ta’ previżjoni. Il-projezzjonijiet tal-fluss tal-flus imbagħad jiġu skontati permezz tal-ispiża medja peżata tal-kapital (19) (WACC) bil-għan li jinkiseb il-fluss tal-flus skontat (DCF) tal-impriża fil-perjodu ta’ previżjoni. Il-valur terminali mbagħad jiġi kkalkolat bl-użu tal-metodu ta’ tkabbir perpetwu (li jassumi direzzjoni ta’ tkabbir stabbli abbażi tal-FCFF mill-aktar perjodu ta’ previżjoni riċenti). L-NPV huwa bbażat fuq is-somma tad-DCF għall-perjodu ta’ projezzjoni u l-valur terminali. F’dan il-każ, l-istudju dwar l-MEIP tal-2010 pprovda estimi tal-fluss tal-flus għall-perjodu 2010-2040 bl-użu ta’ WACC ta’ […] % (20). Bl-użu ta’ dawn l-inputs, l-istudju pproduċa DCF ta’ minus PLN […] miljun (EUR […] miljun) għall-perjodu 2010-2040 u valur terminali (skontat) ta’ madwar PLN […] miljun (EUR […] miljun) (21). Għaldaqstant, l-NPV tal-proġett globali huwa stmat għal PLN […] miljun (jew EUR […] miljun).

(31) Il-figura li ġejja (ara l-Figura 1) turi l-fluss tal-flus skontat kumulattiv mistenni għall-perjodu ta’ projezzjoni 2010-2040 kif ikkalkolat fl-istudju dwar l-MEIP tal-2010. Figura 1 DCF (reali) kumulattiv (f’PLN) (…)

(32) Il-Polonja tispjega li l-ekwità (kapital proprju) tal-kumpanija żdiedet għal PLN 6,052 miljun (madwar EUR 1,5 miljun) fid-29 ta’ Lulju 2010. Il-Polonja żżid li fl-istess ħin, minkejja li l-istudju dwar l-MEIP wera li l-investiment ma kien jikkostitwixxi ebda għajnuna mill-Istat, l-azzjonisti kienu bdew iħejju notifika lill-Kummissjoni li kellha tiġi sottomessa għal raġunijiet ta’ ċertezza legali biss.

(33) Il-Polonja tgħaddi biex tispjega li f’Mejju 2011 twettaq studju ġdid dwar l-MEIP. Il-Polonja tgħid li dan l-istudju dwar l-MEIP kien aġġornament tal-istudju dwar l-MEIP tal-2010, li kien sar fid-dawl tal-progress tat-tħejjijiet u d-disponibbiltà ta’ dejta aktar preċiża dwar il-pjan ta’ investiment, l-iskeda ta’ żmien u l-finanzjament tiegħu. Il-Polonja tispjega li fil-perjodu bejn it-tħejjija tal-istudju dwar l-MEIP tal-2010 u l-istudju dwar l-MEIP tal-2011: — fil-11 ta’ Marzu 2011, l-azzjonisti ffirmaw ftehim li jistabbilixxi l-kundizzjonijiet tal-finanzjament għall-investiment fit-twaqqif ta’ ajruport ċivili. F’dan il-ftehim, Gdynia wegħdet li tinjetta total ta’ PLN 59 miljun fil-perjodu 2011-2013. Min-naħa tagħha, Kosakowo wegħdet li tipprovdi kontribuzzjoni mhux fi flus fil-forma ta’ swap ta’ dejn għal ekwità (kif deskritt fit-Tabella 2) fil-perjodu 2011-2040; — fl-istess jum, jiġifieri l-11 ta’ Marzu 2011, il-kumpanija responsabbli mit-twaqqif tal-ajruport ta’ Gdynia kkonkludiet ftehim ta’ kirja ma’ Kosakowo għall-art (li jispeċifika l-ambitu tal-art mikrija, il-kundizzjonijiet għall-pagamenti tal-kiri, kwistjonijiet fiskali, eċċ.); — l-ispejjeż tal-investiment inklużi fil-pjan ta’ investiment ġew speċifikati u aġġornati.

(34) Il-Polonja tispjega li l-istudju dwar l-MEIP tal-2011 ipproduċa wkoll NPV pożittiv. Il-Polonja tgħaddi biex tgħid li l-azzjonisti pubbliċi tal-maniġer tal-ajruport għamlu injezzjonijiet ta’ kapital sussegwenti fuq din il-bażi. Il-Polonja tirrimarka li l-ekwità tal-kumpanija (kapital proprju) żdiedet għal PLN 33,801 miljun (EUR 8,45 miljun) f’Lulju 2011 u għal PLN 64,810 miljun (EUR 16,20 miljun) f’April 2013.

(35) Fl-istudju dwar l-MEIP tal-2011, id-DCF ġie kkalkolat fuq il-bażi tad-DCF għall-perjodu ta’ projezzjoni 2011-2040. Id-DCF aġġornat kien ta’ PLN (-[…]) miljun (EUR – […] miljun), li jissuġġerixxi telf akbar, filwaqt li l-valur terminali tnaqqas għal PLN […] miljun (madwar EUR […] miljun). Għalhekk, l-NPV tnaqqas għal PLN […] miljun (jew inqas minn EUR […] miljun). Id-WACC tnaqqset għal […] % (22) u r-rata ta’ tkabbir stabbli għall-kalkolu tal-valur terminali tnaqqset minn […] % għal […] %.

(36) Il-Polonja tgħid li bidla fis-sitwazzjoni makroekonomika (il-kriżi finanzjarja u t-tnaqqis fl-attività ekonomika) wasslet sabiex il-proġett jiġi vvalutat mill-ġdid fl-2012, li rriżulta fi studju ġdid dwar l-MEIP (jiġifieri l-istudju dwar l-MEIP tal-2012). Il-Polonja tgħid li l-bidliet li ġejjin fir-rigward tas-suppożizzjonijiet fl-istudji preċedenti dwar l-MEIP saru għall-finijiet tal-istudju dwar l-MEIP tal-2012: — Kien hemm tnaqqis fit-tbassir tat-traffiku tal-passiġġieri għall-ajruport ta’ Gdynia. — Il-kamp ta’ applikazzjoni tal-investiment tnaqqas, tant li l-ispejjeż tal-investiment naqsu b’PLN […] miljun (EUR […] miljun). — L-idea li jinbena terminal prinċipali (flimkien mal-iżvilupp relatat tal-infrastruttura tat-toroq u l-parkeġġi għall-karozzi) ġiet abbandunata. Minflok, ġie deċiż li l-kapaċità tat-terminal tal-avjazzjoni ġenerali tiġi estiża bi […] % fit-tieni fażi tal-investiment. — Wara li ġiet ivverifikata s-sitwazzjoni fis-suq, l-ispejjeż tal-investiment relatati mas-sikurezza kellhom jiżdiedu bi PLN […] miljun (EUR […] miljun). — It-tnaqqis fl-investiment irriżulta f’perjodu iqsar ta’ rkupru tal-kost għall-investiment (f’termini nominali, b’[…] snin, minn […] snin u […] xhur għal […] snin u […] xhur).

(37) Il-Polonja tgħid ukoll li l-metodoloġija użata għall-istudji preċedenti dwar l-MEIP ġiet immodifikata għall-finijiet tal-istudju dwar l-MEIP tal-2012: — Sabiex tkun riflessa aħjar l-istruttura tal-finanzjament u l-ispiża tal-manutenzjoni tad-dejn, il-metodu tal-free cash flow to the firm (minn hawn ‘il quddiem “FCFF”) ġie sostitwit mill-metodu tal-free cash flow to equity (minn hawn ‘il quddiem “FCFE”) (23). — Wara l-bidliet li saru fis-suq finanzjarju (tat-titoli), ir-rata tal-imgħax bla riskju u l-fattur beta ġew aġġornati. Barra minn hekk, il-kumpaniji minn barra l-Ewropa ġew eliminati mill-analiżi komparattiva. Dan irriżulta f’rata ta’ skont ġdida. — Ir-rata ta’ skont għall-kalkolazzjoni tal-NPV ġiet stabbilita fuq il-bażi ta’ analiżi tal-kumpaniji komparabbli, li tkopri kemm il-kumpaniji tal-ajruport kif ukoll il-kumpaniji li jipprovdu servizzi fl-ajruporti (li r-riżultati finanzjarji tagħhom huma kkorrelati mill-qrib mar-rendiment tal-kumpaniji tal-ajruport) (24). — Kien preżunt li l-proġett għandu jiġi ffinanzjat primarjament mir-riżorsi tal-azzjonisti u mbagħad minn sorsi esterni (self ta’ kapital tax-xogħol) u dħul operattiv.

(38) Fl-istudju dwar l-MEIP tal-2012, id-DCF ġie kkalkolat fuq il-bażi tad-DCF għall-perjodu ta’ projezzjoni 2012-2030 (jiġifieri l-perjodu ta’ projezzjoni użat għall-istudju preċedenti tnaqqas b’10 snin). Id-DCF aġġornat kien jammonta għal PLN (-[…] miljun) (madwar EUR (-[…]) miljun), filwaqt li l-valur terminali għadda minn żieda sinjifikanti, fejn żdied għal PLN […] miljun (EUR […] miljun). Imbagħad tnaqqas il-valur kapitalizzat tal-investimenti li kienu saru diġà (PLN […] miljun). Kif aġġornat fl-2012, l-NPV kien jammonta għal PLN […] miljun (jew EUR […] miljun). Sabiex jiġi kkalkolat l-NPV, intużat l-ispiża tal-ekwità ta’ […] % (25) u r-rata ta’ tkabbir stabbli għall-kalkolu tal-valur terminali kompliet titnaqqas minn […] % għal […] %.

(39) Il-Polonja tirrimarka li r-riżultati tal-istudju dwar l-MEIP tal-2012 xorta kienu pożittivi u wasslu għal aktar injezzjonijiet ta’ kapital mill-azzjonisti. Il-Polonja qalet li l-kapital tal-kumpanija żdied għal PLN 91,310 miljun (EUR 22,8 miljun) sa April 2013 u ma reġax inbidel fl-2013, kif spjegat fil-qosor fit-Tabella 3. Tabella 3 Żidiet fil-kapital tal-maniġer tal-ajruport ta’ Gdynia minn Gdynia u Kosakowo Data tad-deċiżjoni tad-dħul fir-Reġistru tal-Qorti Nazzjonali Data tar- riżoluzzjoni dwar iż-żieda fil-kapital Isem tal- azzjonist Suġġett tar-riżoluzzjoni Valur tal- is hma Kapital azzjonarju Sehem kumulattiv fiż- żidiet kapitali totali li saru sa tmiem l-2013 (PLN miljun) (PLN miljun) 28.8.2007 23.7.2007 Gdynia ħolqien ta' ishma ġodda 0,030 0,030 0,03 % 28.8.2007 23.7.2007 Kosakowo ħolqien ta' ishma ġodda 0,120 0,170 0,19 % 4.3.2008 6.12.2007 Gdynia ħolqien ta' ishma ġodda 0,120 0,170 0,19 % 4.3.2008 6.12.2007 Kosakowo ħolqien ta' ishma ġodda 0,080 0,250 0,27 % 11.9.2008 21.7.2008 Gdynia ħolqien ta' ishma ġodda 0,500 0,750 0,82 % 28.7.2009 26.6.2009 Gdynia 404 ishma tal-Muniċipalita ta' Gdynia ġew ikkanċellati mingħajr kunsiderazzjoni għall azzjonista –0,404 0,346 0,38 % 28.7.2009 26.6.2009 Gdynia ħolqien ta' ishma ġodda 1,345 1,691 1,85 % 8.12.2010 29.7.2010 Gdynia ħolqien ta' ishma ġodda 4,361 6,052 6,63 % 8.7.2011 7.6.2011 Gdynia ħolqien ta' ishma ġodda 25,970 32,022 35,07 % 1.9.2011 26.7.2011 Kosakowo ħolqien ta' ishma ġodda 1,779 33,801 37,02 % 25.4.2012 5.4.2012 Gdynia ħolqien ta' ishma ġodda 28,809 62,610 68,57 % 25.4.2012 5.4.2012 Kosakowo ħolqien ta' ishma ġodda 2,200 64,810 70,98 % 27.5.2013 8.4.2013 Gdynia ħolqien ta' ishma ġodda 4,269 69,079 75,65 % 27.5.2013 8.4.2013 Kosakowo ħolqien ta' ishma ġodda 2,200 71,279 78,06 % 17.6.2013 25.4.2013 Gdynia ħolqien ta' ishma ġodda 20,031 91,310 100,00 % Sors: informazzjoni pprovduta mill-Polonja.

(40) Fil-qosor, il-Polonja tgħid li filwaqt li l-awtoritajiet lokali ilhom sa mill-2005 li ħadu passi preliminari sabiex iwaqqfu l-ajruport ta’ Gdynia, il-proġett ma kisibx il-forma finali tiegħu qabel it-tħejjija tal-pjan prinċipali u l-ewwel studju dwar l-MEIP, jiġifieri fl-2010. Il-Polonja tispjega li s-suppożizzjonijiet inizjali tal-proġett kienu sostanzjalment riveduti bħala riżultat tal-bidliet fiċ-ċirkostanzi esterni. Il-Polonja ssostni li d-deċiżjoni finali tal-azzjonisti pubbliċi dwar l-implimentazzjoni tal-proġett u l-forma finali ttieħdet fl-2012. Il-Polonja tenfasizza wkoll li t-tliet verżjonijiet kollha tal-istudju dwar l-MEIP ikkonfermaw il-vijabbiltà tal-proġett u wrew li l-proġett seta’ jitwettaq minn investitur f’ekonomija tas-suq.

(41) Fuq ix-xenarju kontrofattwali, il-Polonja ssostni li l-liġi nazzjonali intitolat lil Kosakowo sabiex tuża l-art fejn jinsab l-ajruport ta’ Gdynia biss sabiex tibni ajruport ċivili ġdid. F’dan ir-rigward, il-Polonja tispjega li s-sit fejn jinsab l-ajruport inkera lil Kosakowo għal perjodu ta’ 30 sena. Il-Polonja tgħid li l-ftehim tal-kiri jobbliga lil Kosakowo sabiex tikri l-art biss lil entità responsabbli mit-twaqqif u/jew l-operat ta’ ajruport ċivili. Skont il-Polonja, l-art setgħet tittieħed lura mill-Istat li kieku Kosakowo ma krietx l-art sabiex fuqha jitwaqqaf ajruport ċivili fi żmien 6 xhur, li kieku l-art intużat għal skopijiet oħrajn jew li kieku l-ajruport ma bediex l-attivitajiet tiegħu fi żmien 3 snin. Billi x-xenarju fejn l-art tal-ajruport ta’ Gdynia tintuża/tinkera għal skopijiet oħrajn għajr għall-avjazzjoni ma kienx possibbli, dan ma jistax jintuża sabiex jiġi stabbilit xenarju kontrofattwali.

3.1.2. L-affidabbiltà tas-suppożizzjonijiet ewlenin għall-istudju dwar l-MEIP tal-2012

Il-projezzjonijiet tat-traffiku u l-previżjoni tad-dħul

(42) Il-Polonja tispjega li l-imposti tal-ajruport ippjanati kienu bbażati fuq it-tariffi disponibbli għall-pubbliku applikati minn ajruporti oħrajn bil-għan li ma jfixklux is-suq eżistenti, filwaqt li jiżguraw livell xieraq ta’ profittabilità għall-proġett fuq il-bażi tal-volum tat-traffiku tal-passiġġieri pprojettat. Skont il-Polonja, l-imposti ma jvarjawx b’mod sinjifikanti mill-imposti standard miġbura minn ajruporti żgħar. B’mod partikolari, żewġ ajruporti reġjonali li nfetħu riċentament f’Modlin u Lublin japplikaw imposti tal-ajruport standard simili għal dawk ipprojettati fl-istudju dwar l-MEIP għall-ajruport ta’ Gdynia

(43) B’reazzjoni għall-kumment tal-Kummissjoni li l-imposti pprojettati għall-ajruport ta’ Gdynia (PLN 25 (EUR 5,25) għal kull passiġġier li jitlaq fl-ewwel sentejn u PLN 40 (EUR 10) minn hemm ‘il quddiem) huma ogħla mill-imposti skontati applikati fl-ajruport ta’ Gdansk (PLN 24 (EUR 5) għal kull passiġġier li jitlaq għal inġenju tal-ajru LCC fuq rotta internazzjonali servuta mill-inqas darbtejn fil-ġimgħa u PLN 12,5 (EUR 3,1) fuq rotta domestika), il-Polonja tinnota li l-livell tal-imposti fil-pjan ta’ direzzjoni tan-negozju jirrappreżenta l-medja għall-perjodu ta’ previżjoni kollu (2014-2030), b’kunsiderazzjoni tal-fatt li l-imposti fl-ajruport ta’ Gdansk huma marbuta li jiżdiedu fuq perjodu ta’ żmien twil hekk kif l-istandards tas-servizzi pprovduti fl-ajruport ikomplu jitjiebu.

(44) Barra minn hekk, il-Polonja tirrimarka li l-marġini ta’ profitt tal-proġett, il-previżjoni riveduta (kemmxejn ogħla) tat-traffiku tal-ajru u l-kondiviżjoni ta’ xi spejjeż operattivi mill-militar ifissru li l-ajruport ta’ Gdynia għandu jkun jista’ jżomm tariffi mnaqqsa għall-passiġġieri fuq perjodu itwal (it-tariffi mnaqqsa jistgħu jiġu applikati sal-aħħar tal-2021), filwaqt li jżomm NPV pożittiv għall-azzjonisti pubbliċi.

(45) Il-Polonja ssostni wkoll li l-previżjoni aġġornata (f’Marzu 2013) tat-traffiku għal Pomerania tassumi traffiku ogħla mill-istudju dwar l-MEIP tal-2012. Skont l-aħħar figuri, l-ajruport ta’ Gdynia mistenni jilqa’ fih 1 149 978 passiġġieri fl-2030 u mhux 1 083 746. Għall-Pomerania b’mod ġenerali, huwa mbassar li n-numru ta’ passiġġieri sejjer jiżdied minn 7,8 għal 9 miljun passiġġier fl-2030.

(46) Fil-fehma tal-Polonja, dawn il-figuri jikkonfermaw li huwa vijabbli għall-ajruport ta’ Gdansk u għall-ajruport ta’ Gdynia li jikkoeżistu u joperaw b’mod konġunt fis-suq tal-Pomerania. Huma jikkunsidraw li anki li kieku l-ajruport ta’ Gdansk jiġi estiż sabiex jilħaq il-kapaċità ppjanata ta’ 7 miljun passiġġier, xorta hemm lok fis-suq tal-avjazzjoni li qiegħed jiżviluppa fil-Pomerania għal ajruport reġjonali żgħir ieħor (b’kapaċità ta’ miljun passiġġier) li jkun jikkumplimenta s-servizzi pprovduti mill-ajruport ta’ Gdansk. Tabella 4 Tqabbil tal-projezzjonijiet tat-traffiku tal-istudju dwar l-MEIP tal-2012 u l-projezzjonijiet tat-traffiku aġġornati (Marzu 2013) għall-ajruport ta’ Gdynia Sena Traffiku kummerċjali Traffiku kummerċjali Avjazzjoni ġenerali Passiġġieri (000) Operazzjonijiet ta’ inġenji tal-ajru Operazzjonijiet ta’ inġenji tal-ajru Previżjoni tal-istudju dwar l-MEIP tal-2012 Previżjoni aġġornata Previżjoni tal-istudju dwar l-MEIP tal-2012 Previżjoni aġġornata Previżjoni tal-istudju dwar l-MEIP tal-2012 Previżjoni aġġornata Total Total Total Total Total Total 2009 (…) (…) (…) (…) (…) (…) 2010 (…) (…) (…) (…) (…) (…) 2011 (…) (…) (…) (…) (…) (…) 2012 (…) (…) (…) (…) (…) (…) 2013 (…) (…) (…) (…) (…) (…) 2014 (…) (…) (…) (…) (…) (…) 2015 (…) (…) (…) (…) (…) (…) 2016 (…) (…) (…) (…) (…) (…) 2017 (…) (…) (…) (…) (…) (…) 2018 (…) (…) (…) (…) (…) (…) 2019 (…) (…) (…) (…) (…) (…) 2020 (…) (…) (…) (…) (…) (…) 2021 (…) (…) (…) (…) (…) (…) 2022 (…) (…) (…) (…) (…) (…) 2023 (…) (…) (…) (…) (…) (…) 2024 (…) (…) (…) (…) (…) (…) 2025 (…) (…) (…) (…) (…) (…) 2026 (…) (…) (…) (…) (…) (…) 2027 (…) (…) (…) (…) (…) (…) 2028 (…) (…) (…) (…) (…) (…) 2029 (…) (…) (…) (…) (…) (…) 2030 1 083 746 1 149 978 (…) (…) (…) (…) Sors: abbażi tal-informazzjoni pprovduta mill-Polonja.

Spejjeż operattivi (inċentivi lill-kumpaniji tal-ajru, spejjeż relatati mal-operazzjonijiet militari tal-ajruport)

(47) Il-Polonja tispjega li l-istudju dwar l-MEIP jieħu f’kunsiderazzjoni l-miżuri promozzjonali u kummerċjali tal-ajruport fl-istima ta’: i. l-ispejjeż operattivi, liema spejjeż jiġu stmati fuq il-bażi tad-dikjarazzjonijiet finanzjarji disponibbli għall-ajruporti maġġuri kollha tal-Polonja, ii. spejjeż oħrajn skont it-tip, li huma pprojettati għall-Ajruport ta’ Gdynia f’livell konservattivament għoli, b’kunsiderazzjoni wkoll tal-ispejjeż korrispondenti f’ajruporti oħrajn.

(48) Il-Polonja tgħid ukoll li l-istudju dwar l-MEIP assuma li l-ispejjeż operattivi kollha għandhom jinġarru mill-investitur, filwaqt li ma jieħu ebda kont ta’ kwalunkwe kondiviżjoni tal-ispejjeż operattivi mill-utent militari tal-ajruport. Il-Polonja ssostni li d-diviżjoni tal-ispejjeż operattivi għall-infrastruttura kondiviża kienet preżunta li hija […] għan-numru ta’ titjiriet ċivili u militari. Il-Polonja tispjega wkoll li l-ispejjeż tar-rinnovazzjoni u t-tiswijiet sejrin ikunu […]. Il-Polonja tenfasizza li l-adozzjoni tar-regoli dwar l-użu kondiviż tal-ajruport (li għadhom ma ġewx maqbula b’mod formali mal-utent militari tal-ajruport) se twassal għal tnaqqis ta’ mill-inqas […] fl-ispejjeż relatati ma’ pagi u servizzi ta’ partijiet terzi. Skont il-Polonja, l-inklużjoni ta’ dan il-fattur fl-istudji dwar l-MEIP għandha tirriżulta fi profittabilità pprojettata ogħla tal-proġett.

Ir-rata ta’ tkabbir fit-tul

(49) Il-Polonja tispjega li r-rata ta’ tkabbir ta’ […] % adottata fl-istudju dwar l-MEIP tirreferi għall-valur terminali f’termini nominali.

(50) Il-Polonja tgħid ukoll li r-rata ta’ tkabbir ta’ […] % hija ugwali għall-mira tal-inflazzjoni stabbilita għall-Polonja mill-Kunsill tal-Politika Monetarja (entità li tieħu d-deċiżjonijiet fi ħdan il-Bank Nazzjonali tal-Polonja). Il-Polonja tinnota li skont l-aħħar previżjoni mill-Fond Monetarju Internazzjonali ta’ Lulju 2013, il-PDG tal-Polonja sejjer jikber bir-rata ta’ 2,2 % fl-2014, 3 % fl-2015, 3,3 % fl-2017 u 3,8 % fl-2018.

L-aġġornament ta’ Novembru 2013

(51) F’Novembru 2013, il-Polonja rrapportat li l-maniġer tal-ajruport kien irċieva d-deċiżjonijiet amministrattivi mill-Uffiċċju Doganali u mill-Uffiċċju Regolatorju tal-Enerġija li jawtorizzawh sabiex ibigħ il-karburant lill-inġenji tal-ajru direttament. Il-bejgħ tal-karburanti mill-maniġer tal-ajruport huwa sors ta’ dħul addizzjonali u jtejjeb ir-riżultati finanzjarji tal-pjan ta’ direzzjoni tan-negozju

(52) Skont il-Polonja, l-istudji kollha dwar l-MEIP imwettqa sa issa pprovdew għall-bejgħ tal-karburanti permezz ta’ operatur estern. Il-bejgħ tal-karburanti mill-maniġer tal-ajruport għandu jżid il-marġini ta’ profitt tal-kumpanija f’din l-attività minn PLN […] (EUR […]) għal kull litru (fejn il-karburant jinbiegħ minn operatur estern) għal PLN […] (EUR […]) (fejn il-karburant jinbiegħ direttament mill-maniġer tal-ajruport).

(53) Fil-fehma tal-Polonja, dan id-dħul addizzjonali għandu jtejjeb ir-riżultat tal-aġġornament tal-MEI tal-2012. Il-Polonja tirrimarka li b’hekk huwa mistenni li l-NPV għall-proġett jiżdied minn PLN […] miljun (EUR […] miljun) għal PLN […] miljun (EUR […] miljun). Il-Polonja tgħaddi biex tispjega li l-IRR għandha tiżdied minn […] % għal […] %.

(54) Il-Polonja ssostni li, b’mod alternattiv, id-dħul addizzjonali għandu jippermetti li l-imposti tal-ajruport jinżammu baxxi għall-kumpaniji tal-ajru għal perjodu ta’ żmien twil.

(55) Il-Polonja kkonfermat li approċċ prudenzjali impedixxa l-bejgħ tal-karburanti min-naħa tal-ajruport milli jkun kopert mill-istudji dwar l-MEIP. Fiż-żmien meta saru dawn l-istudji, l-operatur tal-ajruport ma kellux l-awtorizzazzjonijiet meħtieġa jew xi garanzija li ser ikun jista’ jiksibhom.

(56) Barra minn hekk, il-Polonja qalet li l-kumpanija għandha l-ħsieb li tipprovdi servizzi ta’ navigazzjoni lill-kumpaniji tal-ajru (minflok l-Aġenzija Pollakka għas-Servizzi tan-Navigazzjoni bl-Ajru). Il-Polonja tirrimarka li dan għandu jippermetti li titnaqqas it-tariffa tat-terminal imħallsa mill-kumpaniji tal-ajru (li bħalissa titħallas lill-Aġenzija) u b’hekk l-ajruport ta’ Gdynia jsir aktar attraenti għall-kumpaniji tal-ajru. Għaldaqstant, il-maniġer tal-ajruport ikun jista’ joffri lill-kumpaniji tal-ajru imposti tal-ajruport aktar kompetittivi mill-ajruporti tal-viċinat.

3.2. VALUTAZZJONI TAL-KOMPATIBBILTÀ

3.2.1. Għajnuna għall-investiment

(57) Skont il-Polonja, il-kriterji tal-kompatibbiltà kollha stipulati fil-Linji Gwida dwar l-Avjazzjoni tal-2005 għall-għajnuna ta’ investiment lill-ajruporti ġew issodisfati.

L-issodisfar ta’ objettiv definit b’mod ċar ta’ interess komuni

(58) Il-Polonja ssostni li t-twaqqif tal-ajruport ta’ Gdynia, bħala element tas-sistema tat-trasport tal-Pomerania, għandu jtejjeb l-użu tal-infrastruttura disponibbli u jħalli impatt pożittiv fuq l-iżvilupp reġjonali, notevolment permezz ta’ żieda fl-impjiegi fl-ajruport, id-dħul mill-katina tal-provvista fis-suq tal-avjazzjoni u l-iżvilupp tat-turiżmu.

(59) Il-Polonja tirreferi għall-“Istrateġija dwar l-iżvilupp tat-trasport reġjonali fil-Pomerania għall-perjodu 2007-2020”, li hija bbażata fuq il-previżjonijiet tat-traffiku tal-ajru għar-reġjun u li tirrikonoxxi l-ħtieġa li jinbena ċentru ta’ ajruporti li jaħdmu f’kooperazzjoni mill-qrib sabiex jissodisfaw il-ħtiġijiet tal-popolazzjoni taż-żona tat-Tricity (26).

(60) Skont il-Polonja, l-argumenti ewlenin għall-bini ta’ ċentru ta’ ajruporti fiż-żona tat-Tricity huma: iż-żieda tat-traffiku tal-ajru fil-Polonja, in-nuqqas ta’ kamp ta’ applikazzjoni għaż-żieda tal-kapaċità tal-ajruport ta’ Gdansk u l-estensjoni tal-agglomerazzjoni fuq distanza ta’ kważi 60 km (jew aktar minn 100 km jekk jiġu inklużi l-bliet ta’ Tczew u Wejherowo). Il-Polonja ssostni li għalkemm l-ajruport ta’ Gdansk bħalissa għandu kapaċità ta’ madwar 5 miljun passiġġier, xi previżjonijiet tat-traffiku tal-ajru qegħdin jipproġettaw li t-traffiku tal-passiġġieri potenzjali f’dak l-ajruport jista’ jaqbeż is-6 miljun passiġġier fl-2035. Minn naħa waħda, il-Polonja sostniet fil-kummenti tagħha li r-restrizzjonijiet ambjentali u l-iżviluppi residenzjali fil-viċinanza tal-ajruport ta’ Gdansk jillimitaw il-prospetti għall-espansjoni ulterjuri tiegħu. Min-naħa l-oħra, fil-kummenti tagħha tas-6 ta’ Diċembru 2012, il-Polonja invokat il-pjan prinċipali tal-ajruport ta’ Gdansk sabiex targumenta li ma hemm ebda restrizzjoni fir-rigward tal-espansjoni tal-ajruport ta’ Gdansk.

(61) Il-Polonja tgħid li s-sigurtà fl-ajru tirrikjedi wkoll il-bini ta’ ċentru ta’ ajruporti fiż-żona tat-Tricity, bl-ajruport ta’ Gdynia jservi bħala ajruport ta’ riserva f’każ ta’ emerġenza (l-inżul fl-ajruport ta’ Gdynia huwa possibbli f’madwar 80 % tal-każijiet meta s-sħab u l-viżibilità ma jippermettux li jsir inżul fl-ajruport ta’ Gdansk).

(62) Fl-aħħarnett, il-Polonja ssostni li l-iżvilupp tal-ajruport ta’ Gdynia jikkorrespondi għall-objettivi tad-dokumenti ta’ strateġija reġjonali u nazzjonali li jikkonċernaw l-iżvilupp tal-infrastruttura tal-avjazzjoni fil-Polonja. Il-Polonja tispjega li l-iżvilupp tal-ajruport ta’ Gdynia mistenni jkollu impatt pożittiv fuq l-iżvilupp tal-Pomerania u l-użu tal-infrastruttura militari eżistenti, kif ukoll li huwa kumplimentari għall-ajruport ta’ Gdansk.

In-neċessità u l-proporzjonalità tal-infrastruttura

(63) Il-Polonja ssostni li l-infrastruttura hija neċessarja u proporzjonali għall-objettiv stabbilit minħabba l-iskala żgħira tal-operazzjonijiet tal-ajruport (sehem ta’ 1,55 % fis-suq tal-avjazzjoni Pollakk fl-2030), il-previżjonijiet għall-volumi tat-traffiku tal-passiġġieri li jaqbżu l-kapaċità tal-espansjoni tal-ajruport ta’ Gdansk, l-attrazzjoni tar-reġjun għat-turiżmu u r-rata għolja ta’ żvilupp ipprojettata għall-Pomerania.

(64) Il-Polonja tagħmel enfasi fuq ir-rwol strateġiku tal-mitjar militari ta’ Gdynia fir-reġjun u tinnota li l-użu tal-infrastruttura eżistenti jnaqqas l-ispejjeż ta’ investiment u jimmassimizza l-impatt pożittiv fuq l-iżvilupp reġjonali.

(65) Il-Polonja tirrimarka wkoll li l-ispejjeż tnaqqsu u l-effettività tal-investiment żdiedet permezz tal-implimentazzjoni ta’ soluzzjonijiet tekniċi bħal, pereżempju, il-kostruzzjoni ta’ terminal tal-avjazzjoni ġenerali għat-traffiku tal-passiġġieri u tal-avjazzjoni ġenerali, li jilqa’ fih il-maġġoranza tas-servizzi pprovduti fl-ajruport (il-gwardji tal-fruntieri, l-uffiċċji doganali, il-pulizija, il-brigata tat-tifi tan-nar, il-maniġment) f’bini wieħed u l-adattament ta’ binjiet eżistenti oħrajn sabiex isir l-aħjar użu minnhom. Barra minn hekk, l-ispejjeż operattivi tal-infrastruttura se jiġu kondiviżi mal-armata.

Prospetti sodisfaċenti għall-użu fuq perjodu ta’ żmien medju

(66) Il-Polonja tirrimarka li l-prospetti għall-użu fuq perjodu ta’ żmien medju għall-ajruport ta’ Gdynia huma sodisfaċenti, grazzi għat-tkabbir tal-PDG fil-Pomerania, li mistenni jaqbeż il-medja għall-Polonja u l-UE, l-attrazzjoni tar-reġjun għat-turisti, l-istatus tiegħu bħala ċentru ta’ investiment barrani u l-previżjoni tat-tkabbir fit-traffiku tal-ajru.

(67) Il-Polonja tenfasizza li l-kollaborazzjoni ppjanata mal-ajruport ta’ Gdansk u l-kumplimentarjetà tas-servizzi offruti miż-żewġ ajruporti (l-ajruport ta’ Gdynia sejjer ikun iddedikat primarjament għat-traffiku tal-avjazzjoni ġenerali) ikomplu jsaħħu l-prospetti fuq perjodu ta’ żmien medju u fit-tul għall-ajruport ta’ Gdynia.

(68) Il-Polonja tgħaddi biex tispjega li l-ajruport qiegħed jippjana wkoll li jiżviluppa attivitajiet speċjalizzati relatati mal-avjazzjoni fiż-żona tal-ajruport, bħall-produzzjoni ta’ service parts sempliċi, it-tiswija tal-parts tal-inġenji tal-ajru jew il-produzzjoni ta’ komponenti/prodotti oħrajn fornuti fuq bażi ta’ “just-in-time”.

(69) Il-Polonja tirreferi għal ittra ta’ intenzjoni ffirmata minn bank kummerċjali u li tesprimi r-rieda tal-bank li jibda taħditiet dwar il-finanzjament tal-investiment fl-ajruport ta’ Gdynia bħala prova oħra tal-attrazzjoni tal-proġett.

L-impatt fuq l-iżvilupp tal-kummerċ li jmur kontra l-interess komuni

(70) Billi l-ajruport ta’ Gdynia għandu jkun ajruport b’sehem żgħir mis-suq (li jservi inqas minn miljun passiġġier fis-sena), il-Polonja ma tqisx li l-impatt tal-proġett fuq il-kummerċ imur kontra l-interess komuni. Fid-dawl tat-tkabbir ipprojettat fit-traffiku tal-ajru, il-Polonja qiegħda tistenna li l-ajruporti ta’ Gdansk u Gdynia jifformaw ċentru tal-avjazzjoni kooperattiv li jservi liż-żona tat-Tricity fil-Pomerania u joffri servizzi kumplimentari.

(71) Il-Polonja tenfasizza li l-ajruport ta’ Gdynia mhuwiex sejjer ikun kompetitur għall-ajruport ta’ Gdansk, minħabba li huwa sejjer jiffoka fuq il-provvista ta’ servizzi għas-settur tal-avjazzjoni ġenerali (servizzi ta’ manutenzjoni, tiswija u rikostruzzjoni, akkademja tat-titjir) u jikkoopera mal-port marittimu ta’ Gdynia.

(72) Il-Polonja ssostni wkoll li t-traffiku tat-titjiriet charter u low-cost fl-ajruport ta’ Gdynia mhuwiex sejjer ikun għas-spejjeż tal-ajruport ta’ Gdansk, iżda għandu jirriżulta minn żieda globali fil-ġid u l-mobilità. Il-Polonja tirrimarka li r-rata li biha qiegħed jikber l-ajruport ta’ Gdansk u n-natura tal-operazzjonijiet tal-inġenji tal-ajru li jimmaniġġa jfissru li n-numru ta’ titjiriet li qiegħed jimmaniġġa xi darba jew oħra ser ikollu jiġi llimitat. Il-Polonja tgħid li dawn il-konklużjonijiet huma ppreżentati fir-rapport ta’ valutazzjoni tal-impatt ambjentali fuq il-proġett “L-espansjoni tal-Ajruport Lech Wałęsa Gdansk”.

(73) Il-Polonja tispjega li l-investiment fl-ajruport ta’ Gdynia jista’ jillimita l-ispejjeż soċjali u finanzjarji ta’ kwalunkwe restrizzjoni fuq l-attività fl-ajruport ta’ Gdansk. Il-Polonja tirrimarka li ċ-ċaqliq ta’ ċertu ammont ta’ traffiku tal-ajru mill-ajruport ta’ Gdansk għall-ajruport ta’ Gdynia għandu jirriżulta f’użu aħjar tal-kapaċità fiż-żewġ ajruporti.

In-neċessità tal-għajnuna u l-effett ta’ inċentiv

(74) Il-Polonja ssostni li l-kumpanija ma kinitx twettaq il-proġett mingħajr finanzjament pubbliku. Il-Polonja tinnota li l-għajnuna nżammet għal minimu u li l-ispejjeż tal-proġett tnaqqsu u tjiebu bl-użu tal-infrastruttura militari eżistenti.

(75) Fil-fehma tal-Polonja, l-injezzjonijiet tal-kapital fl-ajruport ta’ Gdynia huma meħtieġa u limitati għal minimu, kif ikkonfermat minn: (i) ir-rata ta’ redditu interna tal-proġett ta’ […] %, ftit biss ogħla mir-rata ta’ skont (il-kost tal-ekwità), li hija ta’ […] % (ibbażata fuq l-istudju dwar l-MEIP tal-2012); (ii) il-ħtieġa, prevista fil-projezzjonijiet finanzjarji, li jittieħed self ta’ kapital tax-xogħol sabiex jiffinanzja l-operazzjonijiet tal-ajruport, minħabba li altrimenti l-kumpanija tista’ titlef il-likwidità; (iii) il-fatt li l-finanzjament totali mill-kapital tal-ekwità huwa aktar baxx min-nefqa kapitali totali (il-finanzjament mill-kapital tal-ekwità jammonta għal inqas minn […] tal-ispejjeż totali fi flus fil-perjodu ta’ previżjoni, inkluża n-nefqa kapitali totali).

(76) Il-Polonja tgħaddi biex tispjega l-proporzjonalità tal-miżura ta’ għajnuna, billi tqabbel il-finanzjament pubbliku tagħha (madwar PLN 148 f’termini reali) ma’ dak ta’ investiment ġdid (l-Ajruport Lublin-Świdnik, li l-ispejjeż netti tal-kostruzzjoni għalih kienu ta’ madwar PLN 420 miljun) u investiment ibbażat fuq mitjar militari (l-Ajruport Warsaw-Modlin, li l-kostruzzjoni tiegħu sa issa ġiet tiswa kważi PLN 454 miljun).

3.2.2. Għajnuna operattiva

(77) Il-Polonja ssostni li l-proġett jissodisfa l-kriterji tal-kompatibbiltà stipulati fl-RAG għall-għajnuna operattiva f’reġjun kopert mill-Artikolu 107(3)(a) tat-TFUE. Fil-fehma tal-Polonja, l-għajnuna operattiva għall-proġett: i. hija maħsuba biex tiffinanzja sett predefinit ta’ nfiq; ii. hija limitata għal minimu neċessarju u tingħata fuq bażi temporanja (l-għajnuna għall-ispejjeż operattivi tingħata sal-limitu u għall-perjodu neċessarju sabiex l-ajruport jibda jopera, jiġifieri sal-aħħar tal-2018); iii. hija digressiva u tonqos minn […] % tan-nefqa kapitali fl-2013 għal […] % fl-2018; iv. hija mfassla sabiex tissodisfa l-miri tal-proġett fir-rigward tal-iżvilupp reġjonali u t-tnaqqis tal-limitazzjonijiet eżistenti. Wara li kkunsidrat l-ammont tal-għajnuna fir-rigward tal-effetti ta’ benefiċċju tagħha fuq l-iżvilupp tal-Pomerania, il-Polonja ssostni li din l-għajnuna għandha titqies bħala waħda proporzjonali.

(78) Il-Polonja tenfasizza wkoll li l-għajnuna hija intiża għal ajruport żgħir b’kapaċità massima ta’ miljun passiġġier fis-sena, li jfisser li r-riskju ta’ distorsjoni tal-kompetizzjoni u li jkollu effett li jmur kontra l-interess komuni huwa minimu, speċjalment fid-dawl tal-kooperazzjoni ppjanata bejn l-ajruporti ta’ Gdynia u Gdansk u l-kumplimentarjetà tal-kooperazzjoni tagħhom.

(79) Il-Polonja tirrimarka wkoll li l-kooperazzjoni li qiegħda tiġi nnegozjata bħalissa mal-utent militari tal-ajruport u l-parteċipazzjoni ta’ dan tal-aħħar fl-ispejjeż operattivi tal-ajruport għandhom inaqqsu t-telf u l-ispejjeż operattivi tal-kumpanija.

4. OSSERVAZZJONIJIET MINN PARTIJIET TERZI

(80) Il-Kummissjoni ma rċeviet ebda osservazzjoni minn partijiet interessati wara l-pubblikazzjoni tad-deċiżjoni tagħha li tagħti bidu għall-proċedura prevista fl-Artikolu 108(2) tat-TFUE fir-rigward tal-finanzjament mogħti lil Gdynia-Kosakowo Airport Ltd minn Gdynia u Kosakowo.

5. VALUTAZZJONI

5.1. L-EŻISTENZA TAL-GĦAJNUNA MILL-ISTAT

(81) L-Artikolu 107(1) tat-TFUE jistipula li “kwalunkwe għajnuna mogħtija minn Stat Membru jew permezz ta’ riżorsi tal-Istat fi kwalunwe forma li tfixkel jew li thedded li tfixkel il-kompetizzjoni billi tiffavorixxi ċerti impriżi jew il-produzzjoni ta’ ċerti prodotti, hija inkompatibbli mas-suq intern, jekk din taffettwa l-kummerċ bejn l-Istati Membri.”

(82) Il-kriterji stabbiliti fl-Artikolu 107(1) tat-TFUE huma kumulattivi. Għalhekk, sabiex jiġi stabbilit jekk il-miżura inkwistjoni tikkostitwix għajnuna fis-sens tal-Artikolu 107(1) tat-TFUE, jeħtieġ li jiġu ssodisfati l-kundizzjonijiet kollha li ġejjin. L-appoġġ finanzjarju għandu: i. jingħata mill-Istat jew permezz ta’ riżorsi tal-Istat; ii. jiffavorixxi ċerti impriżi jew il-produzzjoni ta’ ċerti prodotti; iii. ifixkel jew jhedded li jfixkel il-kompetizzjoni; u iv. jaffettwa l-kummerċ bejn l-Istati Membri.

5.1.1. L-attività ekonomika u l-kunċett ta’ impriża

(83) Skont każistika stabbilita, il-Kummissjoni għandha l-ewwel tistabbilixxi jekk Gdynia-Kosakowo Airport Ltd hijiex impriża fis-sens tal-Artikolu 107(1) tat-TFUE. Il-kunċett ta’ impriża jkopri kwalunkwe entità involuta f’attività ekonomika, irrispettivament mill-istatus legali tagħha u l-mod li bih tiġi ffinanzjata (27). Kwalunkwe attività li tikkonsisti fl-offerta ta’ prodotti jew servizzi f’suq partikolari hija attività ekonomika

84) Fis-sentenza tagħha dwar “l-ajruport ta’ Leipzig-Halle”, il-Qorti tal-Ġustizzja kkonfermat li l-operat ta’ ajruport għal skop kummerċjali u l-kostruzzjoni tal-infrastruttura tal-ajruport jikkostitwixxu attività ekonomika (28). Ladarba operatur ta’ ajruport jipparteċipa f’attivitajiet ekonomiċi billi joffri servizzi ta’ ajruport bi ħlas, irrispettivament mill-istatus legali tiegħu jew il-mod li bih jiġi ffinanzjat, dan jikkostitwixxi impriża fis-sens tal-Artikolu 107(1) tat-TFUE u, għaldaqstant, ir-regoli tat-Trattat dwar l-għajnuna mill-Istat ikunu kapaċi japplikaw għall-vantaġġi mogħtija mill-Istat jew permezz ta’ riżorsi tal-Istat lil dak l-operatur tal-ajruport (29).

(85) F’dan ir-rigward, il-Kummissjoni tinnota li l-infrastruttura li hija s-suġġett tad-deċiżjoni preżenti għandha titħaddem fuq bażi kummerċjali mill-maniġer tal-ajruport Gdynia-Kosakowo Airport Ltd. Billi l-maniġer tal-ajruport sejjer ikun qiegħed jitlob ħlas mingħand l-utenti għall-użu ta’ din l-infrastruttura, din tal-aħħar trid titqies bħala li hija kummerċjalment sfruttabbli. Minn dan isegwi li l-entità li tisfrutta din l-infrastruttura tikkostitwixxi impriża għall-finijiet tal-Artikolu 107(1) tat-TFUE.

(86) Madankollu, mhux l-attivitajiet kollha ta’ maniġer ta’ ajruport huma neċessarjament ta’ natura ekonomika (30).

(87) Il-Qorti tal-Ġustizzja (31) ddeċidiet li l-attivitajiet li normalment jaqgħu taħt ir-responsabbiltà tal-Istat fl-eżerċizzju tas-setgħat uffiċjali tiegħu bħala awtorità pubblika mhumiex ta’ natura ekonomika u ma jaqgħux taħt il-kamp ta’ applikazzjoni tar-regoli dwar l-għajnuna mill-Istat. Tali attivitajiet jinkludu, pereżempju, is-sikurezza, il-kontroll tat-traffiku tal-ajru, il-pulizija, id-dwana, eċċ. Il-finanzjament għandu jkun strettament limitat għal kumpens tal-ispejjeż li jikkawżaw u ma jistax jintuża minflok sabiex jiffinanzja attivitajiet ekonomiċi oħrajn (32).

(88) Għalhekk, il-finanzjament tal-attivitajiet li jaqgħu taħt ir-responsabbiltà pubblika jew tal-infrastruttura direttament relatata ma’ dawk l-attivitajiet b’mod ġenerali ma jikkostitwixxi ebda għajnuna mill-Istat (33). F’ajruport, attivitajiet bħall-kontroll tat-traffiku, il-pulizija, id-dwana, it-tifi tan-nar, l-attivitajiet neċessarji għall-protezzjoni tal-avjazzjoni ċivili kontra atti ta’ interferenza illegali u l-investimenti relatati mal-infrastruttura u t-tagħmir meħtieġa għat-twettiq ta’ dawn l-attivitajiet jitqiesu b’mod ġenerali bħala li huma ta’ natura mhux ekonomika (34).

(89) Madankollu, il-finanzjament pubbliku ta’ attivitajiet mhux ekonomiċi marbuta mill-qrib mat-twettiq ta’ attività ekonomika ma għandux iwassal għal diskriminazzjoni bla bżonn bejn il-kumpaniji tal-ajru u l-maniġers tal-ajruporti. Tabilħaqq, hija każistika stabbilita li hemm vantaġġ meta l-awtoritajiet pubbliċi jeħilsu lill-impriżi mill-ispejjeż inerenti għall-attivitajiet ekonomiċi tagħhom (35). Għalhekk, jekk f’sistema legali partikolari huwa normali li l-kumpaniji tal-ajru jew il-maniġers tal-ajruporti jġorru l-ispejjeż ta’ ċerti servizzi, filwaqt li xi kumpaniji tal-ajru jew maniġers tal-ajruporti li jipprovdu l-istess servizzi f’isem l-istess awtoritajiet pubbliċi ma jkollhomx għaliex iġorru dawk l-ispejjeż, dawn tal-aħħar jistgħu jgawdu vantaġġ, anki jekk dawk is-servizzi minnhom infushom jitqiesu bħala mhux ekonomiċi. Għalhekk, huwa neċessarju li ssir analiżi tal-qafas legali applikabbli għall-operatur tal-ajruport sabiex jiġi vvalutat jekk, taħt il-qafas legali, il-maniġers tal-ajruporti jew il-kumpaniji tal-ajru għandhomx jintalbu jġorru l-ispiża tal-provvista ta’ xi attivitajiet li minnhom infushom jistgħu ma jkunux ekonomiċi, iżda li jkunu inerenti għall-iskjerament tal-attivitajiet ekonomiċi tagħhom.

(90) Anki jekk l-attivitajiet imsemmija fil-premessa 88 jistgħu jitqiesu bħala li huma ta’ natura mhux ekonomika, il-Kummissjoni tosserva li l-liġi Pollakka (36) tobbliga lill-maniġers tal-ajruporti sabiex jiffinanzjaw il-faċilitajiet u t-tagħmir meħtieġa għat-twettiq ta’ dawn l-attivitajiet mir-riżorsi tagħhom stess.

(91) Għalhekk, il-Kummissjoni hija tal-fehma li l-finanzjament pubbliku pprovdut lill-maniġer tal-ajruport ta’ Gdynia għall-faċilitajiet u t-tagħmir imsemmija fuq jeħilsuh mill-ispejjeż li huma inerenti għall-attività ekonomika tiegħu (ara t-Taqsima 5.1.3). Għalhekk, il-Kummissjoni tikkonkludi li l-kapital allokat għal dawk il-faċilitajiet u t-tagħmir għandu jiġi inkluż meta tiġi kkalkolata l-profittabbiltà tal-investiment inkwistjoni. Sabiex tagħmel dan, il-Kummissjoni qiegħda tapplika l-approċċ segwit kif xieraq mill-Polonja fl-istudji dwar l-MEIP.

5.1.2. Ir-riżorsi tal-Istat u l-imputabbiltà lill-Istat

(92) Il-kunċett ta’ għajnuna mill-Istat japplika għal kwalunkwe vantaġġ mogħti permezz ta’ riżorsi tal-Istat mill-Istat innifsu jew minn kwalunkwe korp intermedjarju li jaġixxi permezz tas-setgħat mogħtija lilu (37). Għall-finijiet tal-Artikolu 107 tat-TFUE, ir-riżorsi tal-awtoritajiet lokali huma riżorsi tal-Istat (38). Fil-każ preżenti, il-kapital injettat fi Gdynia-Kosakowo Airport Ltd jiġi mill-baġits ta’ żewġ awtoritajiet lokali, jiġifieri Gdynia u Kosakowo. Għalhekk, il-Kummissjoni tqis li r-riżorsi taż-żewġ muniċipalitajiet involuti huma riżorsi tal-Istat.

(93) Għal din ir-raġuni, il-Kummissjoni tikkunsidra l-investimenti li jridu jiġu ffinanzjati permezz ta’ riżorsi tal-Istat u li għandhom ikunu imputabbli lill-Istat.

5.1.3. Vantaġġ ekonomiku

(94) Il-Kummissjoni tosserva li l-Polonja qiegħda ssostni, minn naħa waħda, li l-injezzjonijiet tal-kapital huma konformi mal-MEIP, filwaqt li, min-naħa l-oħra, tikkunsidra l-għajnuna bħala kompatibbli, minħabba li l-operatur tal-ajruport ma seta’ jagħmel ebda investiment mingħajr il-finanzjament pubbliku

(95) Sabiex jiġi stabbilit jekk il-miżura inkwistjoni f’dan il-każ tagħtix lil Gdynia-Kosakowo Airport Ltd vantaġġ li ma kinitx tirċievi taħt kundizzjonijiet tas-suq normali, il-Kummissjoni trid tqabbel l-imġiba tal-azzjonisti pubbliċi tal-maniġer tal-ajruport ma’ dik ta’ investitur f’ekonomija tas-suq iggwidat minn prospetti ta’ profittabbiltà fuq perjodu ta’ żmien itwal (39).

(96) Kwalunkwe riperkussjoni pożittiva fuq l-ekonomija tar-reġjun fejn jinsab l-ajruport għandha tiġi injorata fil-valutazzjoni, minħabba li l-Qorti spjegat li l-mistoqsija rilevanti li trid issir meta jiġi applikat l-istudju dwar l-MEIP hija “jekk f’ċirkostanzi simili, azzjonist privat, wara li jkun ikkunsidra l-prevedibbiltà li jikseb ritorn u wara li jkun warrab kull kunsiderazzjoni ta’ natura soċjali, ta’ politika reġjonali u settorjali, ikunx lest li jissottoskrivi l-kapital inkwistjoni” (40).

(97) Il-Polonja ssostni li l-miżuri kkonċernati ma jagħtux vantaġġ ekonomiku lill-maniġer tal-ajruport ta’ Gdynia, minħabba li huma konformi mal-MEIP. Kif deskritt fit-taqsima 3.1, bil-għan li tappoġġja dan, il-Polonja ssottomettiet tliet studji dwar l-MEIP imwettqa minn PWC (41). F’Novembru 2013, il-Polonja sostniet ukoll li sorsi ġodda ta’ dħul għandhom itejbu l-NPV tal-proġett (jiġifieri l-bejgħ tal-karburanti u s-servizzi ta’ navigazzjoni). Fiż-żmien tad-deċiżjoni tal-ftuħ, il-Polonja kienet issottomettiet biss l-aġġornament tal-MEIP tal-2012.

(98) Minkejja l-fatt li l-ftehim tal-azzjonisti tal-2011 rabat lil Gdynia u Kosakowo sabiex jipprovdu kontribuzzjonijiet fi flus u mhux fi flus sabiex jiffinanzjaw il-proġett ta’ investiment sal-2040, il-Polonja ssostni li huma biss l-aġġornament tal-MEIP tal-2012 u l-aħħar informazzjoni dwar il-flussi tad-dħul addizzjonali li huma rilevanti meta jiġi vvalutat jekk l-injezzjonijiet tal-kapital humiex kompatibbli mas-suq intern.

(99) Fil-kawża Stardust Marine, il-Qorti qalet li, “[…] sabiex ikun eżaminat jekk l-Istat ikunx adotta jew le l-imġiba ta’ investitur prudenti li jopera f’ekonomija tas-suq, jeħtieġ li wieħed iqiegħed lilu nnifsu fil-kuntest tal-perjodu li matulu jkunu ttieħdu l-miżuri ta’ appoġġ finanzjarju, sabiex jivvaluta r-razzjonalità ekonomika tal-imġiba tal-Istat u, b’hekk, joqgħod lura milli jagħmel xi valutazzjoni msejsa fuq sitwazzjoni sussegwenti” (42).

(100) Barra minn hekk, fil-kawża EDF, il-Qorti ddeċidiet li, “[…] għall-finijiet li jintwera li, qabel jew fl-istess ħin li jagħti l-vantaġġ, l-Istat Membru ħa dik id-deċiżjoni bħala azzjonista, mhuwiex biżżejjed li wieħed jistrieħ fuq l-evalwazzjonijiet ekonomiċi magħmula wara li jkun ingħata l-vantaġġ, fuq sejba retrospettiva li l-investiment magħmul mill-Istat Membru kkonċernat kien tabilħaqq profittabbli, jew fuq ġustifikazzjonijiet sussegwenti tal-kors ta’ azzjoni tabilħaqq magħżul” (43).

(101) Sabiex tkun tista’ tapplika l-MEIP, il-Kummissjoni għandha tqiegħed lilha nnifisha fil-kuntest tal-perjodu li matulu jkunu ttieħdu d-deċiżjonijiet individwali li jikkonċernaw il-konverżjoni tal-mitjar militari preċedenti f’ajruport ċivili. Il-Kummissjoni għandha tibbaża l-valutazzjoni tagħha fuq l-informazzjoni u s-suppożizzjonijiet disponibbli għall-azzjonisti pubbliċi fiż-żmien meta tkun ittieħdet id-deċiżjoni li tirrigwarda l-arranġamenti finanzjarji tal-proġett ta’ investiment.

(102) Il-Kummissjoni tqis l-istudju dwar l-MEIP tal-2010 bħala l-ewwel analiżi rilevanti għall-finijiet li jiġi stabbilit jekk il-muniċipalitajiet ta’ Gdynia u Kosakowo aġixxewx bħala investitur privat. Tabilħaqq, il-valutazzjoni ta’ jekk l-intervent tal-Istat huwiex konformi mal-kundizzjonijiet tas-suq għandha titwettaq fuq il-bażi ta’ analiżi ex-ante, billi jiġu kkunsidrati l-informazzjoni u d-dejta disponibbli fil-mument meta ttieħdet id-deċiżjoni dwar l-investiment.

(103) Il-Kummissjoni tosserva li sal-2010 kienu twettqu studji u xogħlijiet preparatorji għall-proġett ta’ investiment inkwistjoni. Dawn kienu jinkludu l-pjan prinċipali għall-proġett ta’ investiment, ir-rapport ambjentali, id-dokumentazzjoni tad-disinn għat-terminal tal-avjazzjoni ġenerali, id-dokumentazzjoni tad-disinn għall-bini tal-amministrazzjoni u l-bini tal-brigata tat-tifi tan-nar, dokumenti speċjalizzati dwar l-avjazzjoni u studji oħrajn. Sal-aħħar tal-2010, l-ispiża ta’ dawn l-istudji kienet ta’ PLN […] miljun (EUR […]) (44). Dan juri li l-investituri ħadu d-deċiżjoni li jiżviluppaw l-ajruport ta’ Gdynia qabel l-2010. Gdynia u Kosakowo ħadu serje ta’ miżuri preliminari sabiex jimplimentaw il-proġett (ara l-premessa 10 aktar ‘il fuq) u ġew ikkummissjonati studji speċifiċi għal dak il-għan.

(104) Barra minn hekk, kif tiddikjara l-Polonja, fl-2010, l-azzjonisti pubbliċi tal-maniġer tal-ajruport iffinalizzaw it-tħejjijiet għall-proġett ta’ investiment inkwistjoni. Fl-istess sena, l-azzjonisti pubbliċi żiedu l-kapital azzjonarju tal-kumpanija għal PLN 6,05 miljun (madwar EUR 1,5 miljun) bil-għan li jimplimentaw il-proġett ta’ investiment. L-investimenti ewlenin fl-assi fissi (bħall-kostruzzjoni tat-terminal tal-avjazzjoni ġenerali) kienu ppjanati li jibdew fl-2011, iżda fil-fatt bdew fl-2012. Il-Kummissjoni temmen li kwalunkwe investitur privat seta’ jivvaluta l-profittabbiltà mistennija tal-proġett f’dak il-mument. Li kieku l-pjan ta’ investiment ma weriex rata ta’ redditu aċċettabbli jew li kieku kien ibbażat fuq suppożizzjonijiet dubjużi, investitur privat ma kienx ikun jista’ jibda jimplimenta l-pjan u ma kienx jonfoq aktar flus fuqu, minbarra l-flus li kien diġà nefaq fuq ix-xogħlijiet preparatorji msemmija fil-premessa ta’ hawn fuq

(a) Injezzjonijiet ta’ kapital

(105) Fir-rigward tal-injezzjonijiet ta’ kapital, il-Kummissjoni tinnota li l-ewwel injezzjoni ta’ kapital importanti ta’ PLN 4,4 miljun ġiet deċiża fid-29 ta’ Lulju 2010 (li żiedet bi kważi erba’ darbiet il-kapital eżistenti ta’ PLN 1,7 miljun), ftit wara li ġie ffinalizzat l-istudju dwar l-MEIP 2010 tas-16 ta’ Lulju 2010. Minbarra dan, il-ftehim dwar l-injezzjonijiet tal-kapital ulterjuri (sal-2040) għall-finanzjament tal-proġett ta’ konverżjoni (imsemmi fil-premessa 33) ġie ffirmat f’Marzu 2011 (saħansitra qabel l-iffinalizzar tat-tieni studju dwar l-MEIP tat-13 ta’ Mejju 2011). Barra minn hekk, fl-istess żmien ġew konklużi l-ftehim operattiv mal-utent militari tal-ajruport (fis-7 ta’ Marzu 2011) u l-ftehim tal-kiri għall-art tal-kumpanija (fil-11 ta’ Marzu 2011 (imsemmi aktar ‘il fuq fil-premessa 33)).

(106) Il-Kummissjoni tenfasizza wkoll li l-Polonja kkonfermat li d-deċiżjoni dwar l-injezzjoni tal-kapital meħuda fid-29 ta’ Lulju 2010 kienet ibbażata fuq il-valutazzjoni ekonomika tal-proġett inkluża fl-istudju dwar l-MEIP tal-2010. Għalhekk, jidher ċar li f’dan l-istadju l-azzjonisti pubbliċi kienu ddeċidew li jipparteċipaw fil-proġett ta’ investiment inkwistjoni, li kellu jiġi implimentat fuq medda ta’ 30 sena. Anki jekk huwa possibbli għal investitur privat li jaġġusta l-pjan ta’ investiment tiegħu matul il-kors tal-implimentazzjoni tiegħu fid-dawl taċ-ċirkostanzi li qegħdin jinbidlu, huwa ċar li kwalunkwe investitur privat għandu jkun diġà vvaluta l-merti tal-proġett ta’ investiment inkwistjoni fl-2010 qabel jibda jpoġġi riżorsi sostanzjali fih.

(107) Sa dak iż-żmien li sar l-ewwel aġġornament tal-MEIP fl-2011, l-azzjonisti pubbliċi kienu diġà injettaw PLN 6,05 miljun fil-kumpanija (ara t-Tabella 3). Il-kumpanija kienet diġà kriet l-art għall-ajruport minn Kosakowo (il-ftehim tal-kiri bejn Gdynia-Kosakowo Airport Ltd u Kosakowo ġie ffirmat fil-11 ta’ Marzu 2011) u kienet iffirmat ukoll ftehim operattiv mal-utent militari tal-ajruport (fis-7 ta’ Marzu 2011). Barra minn hekk, fil-11 ta’ Marzu 2011, l-azzjonisti ffirmaw ftehim dwar iż-żidiet fil-kapital azzjonarju tal-kumpanija sal-2040 (45). Minbarra dan, sakemm ġie ffinalizzat it-tieni aġġornament tal-istudju dwar l-MEIP f’Lulju 2012, l-azzjonisti pubbliċi kienu injettaw total ta’ PLN 64,810 miljun (jiġifieri madwar 70 % tal-kapital kollu injettat). Il-Kummissjoni tenfasizza li l-istudji dwar l-MEIP tal-2011 u tal-2012 bla dubju jirrappreżentaw aġġustamenti għall-pjan ta’ investiment inizjali, li abbażi tiegħu ttieħdet id-deċiżjoni inizjali li jingħata bidu għall-proġett tal-konverżjoni tal-mitjar militari. B’hekk, minkejja li saru injezzjonijiet ta’ kapital akbar wara l-ewwel studju dwar l-MEIP tal-2010, dawk l-injezzjonijiet ma jistgħux jiġu eżaminati b’mod iżolat.

(b) Nefqa kapitali

(108) Fl-istudju dwar l-MEIP tal-2012, l-investimenti fl-assi fissi huma maqsuma f’4 fażijiet. L-ewwel fażi tal-proġett ta’ investiment kienet tkopri x-xogħol tad-disinn, iżda wkoll l-ikklerjar tas-sit (l-ikklerjar ta’ siġar u arbuxelli, it-tiġrif ta’ għadd ta’ hangars u l-livellar tal-art). Dawn l-ispejjeż ġew imġarrba fl-2011 u kienu jammontaw għal total ta’ PLN […] miljun (EUR […]). It-tieni fażi tal-proġett, li kienet tinvolvi l-kostruzzjoni tat-terminal tal-avjazzjoni ġenerali, tal-bini tal-amministrazzjoni u tal-bini tal-brigata tat-tifi tan-nar kienet diġà bdiet fl-2012. It-tieni fażi tal-proġett hija l-aktar waħda importanti f’termini tan-nefqa kapitali, li kienet tammonta għal […] % tan-nefqa kapitali (minn hawn ‘il quddiem “capex”) nominali fil-perjodu 2012-2013. Skont l-informazzjoni sottomessa mill-Polonja, in-nefqa kapitali fl-2012 kienet tammonta għal PLN […] miljun (li aktar minn nofshom intefqu saħansitra qabel kien beda l-aġġornament tal-istudju tal-2012). Il-grafika ta’ hawn taħt (il-Figura 2) turi l-capex (nominali) skont il-fażi ta’ investiment kif ippreżentata fl-istudju dwar l-MEIP tal-2012. Figura 2 Il-Capex skont il-fażi (l-istudju dwar l-MEIP tal-2012) (…)

(109) Fid-dawl tal-premessi 103 u 108, il-Kummissjoni tqis li la l-istudju dwar l-MEIP tal-2011 u lanqas dak tal-2012 ma twettqu fil-ħin u fuq il-bażi tal-informazzjoni li kienet għad-dispożizzjoni tal-azzjonisti pubbliċi meta ttieħdet id-deċiżjoni prinċipali li jiġi ffinanzjat il-proġett ta’ konverżjoni. Barra minn hekk, il-Kummissjoni ma tistax tikkunsidra b’mod retroattiv is-sorsi ta’ dħul addizzjonali ppjanati abbażi tal-informazzjoni pprovduta f’Novembru 2013 sabiex tiġġustifika d-deċiżjonijiet meħuda mill-azzjonisti pubbliċi fl-2010 u fl-2011

(110) Għalhekk, il-Kummissjoni tqis li, sabiex tivvaluta jekk Gdynia u Kosakowo aġixxewx bħala investitur privat prudenti li jopera f’ekonomija tas-suq, hija għandha primarjament tibbaża l-valutazzjoni tagħha fuq l-istudju dwar l-MEIP tal-2010, billi tinjora kwalunkwe żviluppi ulterjuri u informazzjoni li ma kinitx għad-dispożizzjoni ta’ dawk l-azzjonisti pubbliċi fiż-żmien meta ħadu d-deċiżjoni tagħhom illi jimplimentaw il-proġett ta’ investiment inkwistjoni.

(111) Min-naħa l-oħra, l-istudju dwar l-MEIP tal-2011 u l-istudju dwar l-MEIP tal-2012 ivvalutaw biss l-emendi għad-deċiżjoni inizjali li kienet ittieħdet fl-2010 fuq il-bażi tal-istudju dwar l-MEIP tal-2010 sabiex jingħata bidu għall-proġett ta’ investiment. Tabilħaqq, l-istudju dwar l-MEIP tal-2012 jirrikonoxxi li numru ta’ investimenti (bħat-terminal tal-avjazzjoni ġenerali, il-bini tal-amministrazzjoni, is-sistema tal-ġenerazzjoni tal-elettriku) kienu diġà fi “stadju avvanzat ta’ implimentazzjoni”. Iż-żewġ studji sussegwenti juru li l-azzjonisti kienu ggwidati mill-iżviluppi fis-suq u kienu qegħdin jadattaw il-kamp ta’ applikazzjoni tal-proġett kif xieraq (‘il fuq jew ‘l isfel, skont it-tip ta’ investiment). Madankollu, dawn il-bidliet kienu marġinali meta mqabbla mad-deċiżjoni globali li l-bażi militari tinbidel f’ajruport ċivili. Il-grafika ta’ hawn taħt (il-Figura 3) turi n-nefqa kapitali kif ippreżentata fl-istudji dwar l-MEIP tal-2010, tal-2011 u tal-2012 (espressa f’termini reali fl-2010). Kif jista’ jidher, filwaqt li l-għażla taż-żmien u l-firxa tal-investimenti kienu aġġornati kemm fl-2011 kif ukoll fl-2012, dawn il-bidliet ma kinux sostanzjali meta mqabbla mad-daqs globali tal-proġett. Fl-2010, il-capex reali kienet stmata li hija ta’ madwar PLN […] miljun u din il-figura telgħet […] għal madwar PLN […] miljun kemm fl-2011 kif ukoll fl-2012 (jiġifieri […] % fuq perjodu ta’ investiment ta’ kważi 20 sena).

(112) Fis-sustanza, f’dan il-każ, il-Kummissjoni għandha tivvaluta serje ta’ deċiżjonijiet rigward l-investiment meħuda fuq perjodu ta’ żmien qasir, li mhuwiex ikkaratterizzat mill-okkorrenza ta’ avvenimenti mhux previsti, mill-istess azzjonisti pubbliċi, għall-implimentazzjoni ta’ dak li essenzjalment huwa l-istess proġett ta’ investiment. Għalhekk, l-aġġornamenti tal-MEIP tal-2011 u tal-2012 ma jistgħux jittrasformaw deċiżjoni ta’ investiment, li fiż-żmien li ttieħdet ma kinitx konformi mal-MEIP, f’deċiżjoni ta’ investiment raġonevoli. L-aktar l-aktar, l-aġġornamenti jistgħu juru li l-awtoritajiet Pollakki aġixxew bħala investitur privat biss jekk juru li, bl-investiment ta’ fondi addizzjonali, il-proġett jista’ jrendi qligħ li jkun kapaċi jirrimunera b’mod adegwat il-kapital li kien u li għandu jiġi investit (jew li jirrimunera dak il-kapital b’mod adegwat anki meta jieħu f’kunsiderazzjoni r-riskju li jkollu jħallas lura kwalunkwe għajnuna mhux legali li jkun irċieva fil-passat). Figura 3 Il-Capex (f’PLN ‘000) kif ipprojettata fl-istudji dwar l-MEIP tal-2010, tal-2011 u tal-2012 (f’termini reali fl-2010) (…)

L-applikazzjoni tal-MEIP fuq il-bażi tal-istudju dwar l-MEIP tal-2010

(113) L-istudju dwar l-MEIP tal-2010 ipprovdut mill-Polonja huwa bbażat fuq pjan ta’ direzzjoni tan-negozju li qiegħed jipproġetta l-flussi tal-flus futuri għall-investituri fl-ekwità għall-perjodu 2010-2040. Fiż-żmien meta twettaq l-istudju dwar l-MEIP, il-Polonja kienet qiegħda tistenna li l-ajruport jibda jimmaniġġa t-traffiku tal-avjazzjoni ġenerali fl-2011, it-titjiriet charter fl-2013 u l-LCCs fl-2015. Dan għandu jirriżulta f’żieda kostanti fin-numru ta’ passiġġieri moqdija minn […] passiġġieri fl-2013 sa kważi […] miljun fl-2024 u 1,753 miljun fl-2040 (kif muri fit-Tabella 5 ta’ hawn taħt). Tabella 5 Il-projezzjonijiet tat-traffiku għall-ajruport ta’ Gdynia użati fl-istudju dwar l-MEIP tal-2010 (f’eluf) L-iżvilupp mistenni fir-rigward tal-passiġġieri (l-MEIT tal-2010) Sena 2013 2014 2015 2016 2020 2024 2028 2032 2036 2040 In-nru. ta' passiġġieri […] […] […] […] […] […] […] […] […] 1 752 835

(114) Skont l-istudju dwar l-MEIP tal-2010, il-kumpanija għandha tibda tagħmel il-profitt fil-livell tal-EBITDA mill-2018. Il-fluss tal-flus skontat annwali għandu jsir pożittiv mill-2020, kif muri mill-figura ta’ hawn taħt (il-Figura 4). Madankollu, fuq bażi kumulattiva (jiġifieri wara l-aggregazzjoni annwali tal-flussi tal-flus tas-snin preċedenti), id-DCF totali fuq il-perjodu kollu (2010-2040) mistenni jkun negattiv (kif muri fil-Figura 1). Fi kliem ieħor, il-flussi tal-flus pożittivi li mistennija jiġu ġġenerati mill-2018 mhumiex għoljin biżżejjed sabiex jikkumpensaw għall-flussi tal-flus negattivi ħafna rreġistrati fil-perjodi ta’ investiment preċedenti. Figura 4 Id-DCF f’PLN ‘000 (skont l-istudju dwar l-MEIP tal-2010) (…) Sors: Abbażi tal-istudju dwar l-MEIP tal-2010

(115) Wara l-2040, kien mistenni li l-maniġer tal-ajruport jibqa’ jikber dejjem b’rata ta’ tkabbir stabbli tal-likwidità ħielsa ta’ […] %. Taħt din is-suppożizzjoni, il-Polonja kkalkolat il-valur terminali tal-operatur tal-ajruport fl-2040. Il-valur terminali skontat jammonta għal PLN […] miljun

(116) L-istudju dwar l-MEIP tal-2010 jirriżulta f’valur ta’ ekwità pożittiv (46) ta’ PLN […] miljun (jiġifieri madwar EUR […] miljun). Barra minn hekk, l-IRR tal-proġett ta’ investiment ta’ […] % hija ogħla mill-ispiża tal-kapital prevista tal-maniġer tal-ajruport ([…] %).

(117) Il-Kummissjoni tinnota li l-ixprunatur tal-valur ewlieni tal-flussi tal-flus futuri tal-maniġer tal-ajruport ta’ Gdynia huwa d-dħul mistenni, li jiddependi fuq in-numri ta’ passiġġieri u fuq il-livell tal-imposti tal-ajruport imħallsa mill-kumpaniji tal-ajru. Fl-istudju dwar l-MEIP tal-2010, id-dħul mil-LCC u mit-titjiriet charter (miżati tal-passiġġieri, tal-inżul u tal-ipparkjar) jammonta għal [80 - 90] % tad-dħul kollu fl-2040 u għal medja ta’ [80 - 90] % tad-dħul kollu matul il-perjodu kollu vvalutat, jiġifieri mill-2010 sal-2040. Il-Kummissjoni tinnota li dan il-fatt jikkontradixxi d-dikjarazzjonijiet tal-Polonja li l-attivitajiet tal-ajruport ta’ Gdynia għandhom jikkumplimentaw lil dawk tal-ajruport ta’ Gdansk, minħabba li l-ajruport ta’ Gdynia għandu jiffoka fuq l-attivitajiet tal-avjazzjoni ġenerali. Fil-fatt, kif muri mid-dejta ppreżentata hawn fuq, l-LCC u t-titjiriet charter huma s-sors ewlieni ta’ dħul f’ħafna mis-snin koperti mill-previżjoni. Madankollu, kif sejjer ikompli jiġi spjegat hawn taħt, il-maġġoranza tad-dħul tal-ajruport ta’ Gdansk tiġi wkoll mil-LCC u t-titjiriet charter (ara l-premessa 121).

(118) Fil-kuntest tad-domanda mill-passiġġieri u d-domanda tat-trasportaturi tal-ajru, il-Kummissjoni tosserva li l-ajruport ta’ Gdynia ser ikollu l-istess catchment area bħall-ajruport ta’ Gdansk, li jinsab biss madwar 25 km bogħod mill-ajruport ta’ Gdynia. Fl-2012, l-ajruport ta’ Gdansk ġie estiż sabiex jaqdi sa 5 miljun passiġġier, filwaqt li hija ppjanata estensjoni oħra għall-2015 sabiex dan l-ajruport jibda jaqdi sa 7 miljun passiġġier. Din l-iskeda ta’ żmien għall-estensjoni kienet diġà magħrufa pubblikament fl-2010, jiġifieri fiż-żmien meta tħejja l-istudju dwar l-MEIP tal-2010 (47). Barra minn hekk, il-finanzjament pubbliku għall-estensjoni tal-ajruport ta’ Gdansk għall-kapaċità ta’ 5 miljun passiġġier kien innotifikat ukoll lill-Kummissjoni fl-24 ta’ Settembru 2008 taħt il-każ dwar l-għajnuna mill-Istat Nru N472/08 u kien approvat mill-Kummissjoni fil-5 ta’ Frar 2009 (48).

(119) Il-Polonja għarrfet lill-Kummissjoni li l-pjan prinċipali mħejji għall-ajruport ta’ Gdansk fl-2010 (49) jipprovdi għall-estensjoni tar-runway, taż-żoni fejn jinżammu l-ajruplani u ta’ infrastruttura oħra fl-ajruport, li permezz tagħha, fil-ġejjieni, l-ajruport ta’ Gdansk ikun jista’ jakkomoda ‘l fuq minn 10 miljun passiġġier fis-sena.

(120) Il-Kummissjoni tosserva wkoll li fl-2010 l-ajruport ta’ Gdansk immaniġġa 2,2 miljun passiġġier (jiġifieri uża 45 % tal-kapaċità tiegħu, inkluża l-kapaċità taħt kostruzzjoni). Skont il-previżjonijiet ipprovduti għall-ajruport ta’ Gdansk, sal-2020 mistennija tintuża biss bejn 50 u 60 % tal-kapaċità disponibbli (50). Dawn il-previżjonijiet ma jeħdux f’kunsiderazzjoni l-bidu tal-operazzjonijiet fl-ajruport ta’ Gdynia (jiġifieri huwa preżunt li d-domanda kollha fil-catchment area tiġi ssodisfata mill-ajruport ta’ Gdansk). Il-Kummissjoni tinnota li l-ajruport ta’ Gdansk ser ikun jista’ jissodisfa d-domanda fir-reġjun għal perjodu twil ta’ żmien, jiġifieri sa mill-inqas l-2030, anki jekk huwa preżunt tkabbir dinamiku fit-traffiku tal-passiġġieri.

(121) Kif ġie indikat hawn fuq, l-istudju dwar l-MEIP tal-2010 għall-ajruport ta’ Gdynia qiegħed jistenna li l-medja tal-maġġoranza tad-dħul tiegħu ([80 - 90] % għall-perjodu kollu 2012 - 2040) tiġi ġġenerata mil-LCCs u mill-kumpaniji li joperaw titjiriet charter. F’dan il-kuntest, il-Kummissjoni tinnota li anki l-ajruport ta’ Gdansk jittratta primarjament it-traffiku ta’ titjiriet charter u LCC. Fl-2010, il-passiġġieri fuq titjiriet charter u LCC kienu jammontaw għal 72 % tal-passiġġieri kollha moqdija mill-ajruport ta’ Gdansk (51).

(122) Minħabba l-prossimità mill-qrib għal ajruport stabbilit u mhux konġestjonat ieħor li jsegwi l-istess mudell kummerċjali b’kapaċità żejda sinjifikanti fit-tul, il-Kummissjoni tqis li l-kapaċità tal-maniġer tal-ajruport ta’ Gdynia li jattira t-traffiku u l-passiġġieri sejra tiddependi ħafna fuq il-livell ta’ imposti tal-ajruport offruti lill-kumpaniji tal-ajru, b’mod partikolari meta mqabbla ma’ dawk tal-eqreb kompetituri tiegħu.

(123) F’dan il-kuntest, il-Kummissjoni tosserva li l-istudju dwar l-MEIP tal-2010 jipprevedi ħlas mill-passiġġieri għat-titjiriet charter u LCC ta’ PLN 25/PAX (EUR 6,25) sal-2014 u ta’ PLN 40/PAX (EUR 10) mill-2015 (sal-2040). It-tariffa tal-inżul għall-istess kategorija ta’ titjiriet ġiet iffissata għal PLN 25 għal kull tunnellata (EUR 6,25) għall-perjodu kollu (l-MTOW (il-piż massimu tat-tluq) medju kien preżunt bħala li huwa 70 tunnellata), filwaqt li t-tariffa tal-ipparkjar kienet stmata bħala PLN 4 (EUR 1,0) għal kull 24h/tunnellata (b’MTOW medju ta’ 70 tunnellata). Skont l-istudju dwar l-MEIP tal-2010, il-prezzijiet ġew stabbiliti f’livelli komparabbli għal dawk f’ajruporti reġjonali oħrajn fiż-żmien meta twettaq l-istudju dwar l-MEIP tal-2010. Il-prezzijiet mitluba fl-ajruport ta’ Gdynia ġew stabbiliti wkoll fuq is-suppożizzjoni li ma ser ikun hemm ebda kompetizzjoni mill-ajruport ta’ Gdansk.

(124) Il-Kummissjoni tinnota wkoll li l-iskeda tat-tariffi applikata mill-ajruport ta’ Gdansk mill-31 ta’ Diċembru 2008 tiffissa t-tariffa standard tal-passiġġieri għal PLN 48/PAX (EUR 12,0), it-tariffa standard tal-inżul għall-inġenji tal-ajru ta’ ‘l fuq minn 2 tunnellati (jiġifieri inklużi l-inġenji tal-ajru kollha li joperaw titjiriet charter u LCC) għal PLN 25/tunnellata (EUR 6,25) u t-tariffa tal-ipparkjar għal PLN 4,5/24h għal kull tunnellata (EUR 1,25).

(125) Madankollu, il-Kummissjoni tinnota li l-iskeda tat-tariffi applikata fl-ajruport ta’ Gdansk toffri wkoll diversi skontijiet u ribassi li jikkonċernaw, fost l-oħrajn, it-titjiriet LCC. L-ajruport ta’ Gdansk japplika tariffa mnaqqsa għall-passiġġieri ta’ PLN 24/PAX (EUR 6) għall-konnessjonijiet ġodda kollha (mill-1 ta’ Jannar 2004) u għaż-żidiet kollha fil-frekwenza li jinvolvu inġenju tal-ajru b’MTOW ta’ bejn 50 u 100 tunnellata (pereżempju Airbus A320 u Boeing 737 u inġenji tal-ajru oħrajn li jintużaw mil-LCCs). It-tariffa tal-inżul applikata għal tali konnessjonijiet titnaqqas ukoll b’50 % (jiġifieri għal PLN 12,5/tunnellata). It-tariffa tal-ipparkjar tiġi rrinunzjata kompletament jekk il-frekwenza ta’ konnessjoni tkun ta’ mill-inqas 6 darbiet fil-ġimgħa. Barra minn hekk, it-tariffa standard tal-passiġġieri l-ewwel titnaqqas b’PLN 23 għall-passiġġieri kollha li jkunu ser jitilqu fuq konnessjonijiet domestiċi skedati. Imbagħad jiġi applikat skont xieraq. Il-Kummissjoni tqis, wara li tieħu f’kunsiderazzjoni l-iskontijiet u r-ribassi applikati fl-ajruport ta’ Gdansk, li t-tariffi medji tal-ajruport previsti għall-ajruport ta’ Gdynia kienu ogħla b’mod sinjifikanti minn dawk applikati fl-ajruport ġar stabbilit.

(126) Bl-applikazzjoni tal-imposti tal-ajruport inkwistjoni, l-ajruport ta’ Gdynia, bħala parteċipant ġdid, mhux ser ikun jista’ jattira traffiku sinjifikanti meta jkun hemm ajruport stabbilit b’kapaċità żejda fl-istess catchment area li japplika imposti netti aktar baxxi għal konnessjonijiet ġodda u żidiet fil-frekwenza fuq il-konnessjonijiet eżistenti. Il-Kummissjoni tinnota wkoll li l-iskeda tal-imposti tal-ajruport għall-ajruport ta’ Gdansk tistabbilixxi li l-imposti skontati għandhom japplikaw sal-31 ta’ Diċembru 2028. Minħabba li l-istudju dwar l-MEIP tal-2010 (abbażi tal-pjan ta’ direzzjoni tan-negozju tal-operatur tal-ajruport f’dak il-mument) jara l-imposti tal-ajruport bħala s-sors prinċipali tad-dħul tal-maniġer tal-ajruport, il-Kummissjoni tqis din is-soluzzjoni bħala prova li l-istudju dwar l-MEIP tal-2010 mhuwiex solidu u kredibbli biżżejjed sabiex juri li l-proġett ta’ investiment inkwistjoni kien jiġi segwit minn investitur privat.

(127) Minħabba li kemm l-ajruport ta’ Gdynia kif ukoll l-ajruport ta’ Gdansk jiffokaw primarjament fuq it-trasportaturi low-cost u charter, li l-ajruport ta’ Gdansk ma jużax il-kapaċità sħiħa tiegħu, li l-imposti proprji tiegħu huma aktar baxxi minn dawk preżunti fil-pjan ta’ direzzjoni tan-negozju ta’ Gdynia u l-prossimità mill-qrib taż-żewġ ajruporti, il-Kummissjoni tqis ukoll li s-suppożizzjoni li mhux ser ikun hemm kompetizzjoni fil-prezzijiet bejn iż-żewġ ajruporti hija waħda żbaljata.

(128) Il-Kummissjoni tinnota wkoll li fil-mument tat-tħejjija tal-istudju dwar l-MEIP tal-2010, l-imposti netti (l-imposti standard wara l-iskontijiet applikabbli) applikati fl-ajruport ta’ Bydgoszcz (li jinsab 196 kilometru u sagħtejn u 19-il minuta bogħod bil-karozza mill-ajruport ta’ Gdynia) u fl-ajruport ta’ Szczecin (li jinsab 296 kilometru u 4 sigħat u 24 minuta bogħod bil-karozza mill-ajruport ta’ Gdynia), li huma t-tieni u t-tielet l-eqreb ajruporti reġjonali Pollakki, kienu ferm aktar baxxi (52).

(129) Fid-dawl ta’ dak li ntqal hawn fuq, il-Kummissjoni hija tal-fehma li, minħabba l-prossimità mill-qrib għal ajruport mhux konġestjonat ieħor li jsegwi l-istess mudell kummerċjali, l-imposti tal-ajruport imsemmija fl-istudju dwar l-MEIP tal-2010, li huma ogħla minn dawk applikati fi Gdansk u f’ajruporti reġjonali oħrajn fil-qrib, mhumiex realistiċi. Barra minn hekk, minħabba s-sitwazzjoni kompetittiva tal-ajruport ta’ Gdynia, il-Kummissjoni tqis li l-previżjonijiet tat-traffiku msemmija fl-istudju dwar l-MEIP tal-2010 huma bbażati fuq suppożizzjonijiet li mhumiex realistiċi.

(130) Ta’ min jinnota wkoll li l-istudju dwar l-MEIP tal-2010 la kien jinvolvi analiżi tas-sensittività u lanqas valutazzjoni tal-probabbiltajiet tal-eżitu (bħal xenarju tal-agħar każ, tal-aqwa każ u ta’ każ bażi). Għalhekk, il-Kummissjoni tikkonkludi li x-xenarju ppreżentat fl-istudju dwar l-MEIP tal-2010 jidher illi jistrieħ fuq suppożizzjonijiet ottimisti żżejjed fir-rigward tal-iżvilupp tat-traffiku tal-passiġġieri u l-livell tal-imposti.

(131) Il-Kummissjoni tinnota li t-tnaqqis fid-dħul annwali mill-imposti tal-passiġġieri marbuta mat-traffiku ta’ titjiriet charter u LCC b’sempliċiment […] % (fuq il-perjodu ta’ projezzjoni 2010-2040) jirriżulta f’valur ta’ ekwità negattiv għall-azzjonisti pubbliċi. Tali tnaqqis fid-dħul jista’ jseħħ jekk l-imposti u/jew it-traffiku jkunu aktar baxxi milli preżunt. F’dan ir-rigward, ta’ min jinnota li l-imposti tal-ajruport imsemmija fil-pjan ta’ direzzjoni tan-negozju użat għall-istudju dwar l-MEIP tal-2010 huma diġà […] % ogħla milli huma fl-ajruport ta’ Gdansk (53). F’dan il-kuntest, huwa improbabbli ħafna li l-ajruport ta’ Gdynia jkun jista’ jattira t-traffiku mingħajr ma jipprovdi ribass sinjifikanti fuq l-imposta ta’ PLN 40 (EUR 10) speċifikata fil-pjan ta’ direzzjoni tan-negozju. Għalhekk, is-sensittività għolja tal-NPV għal tnaqqis apparentement marġinali fl-imposti tal-ajruport (li jirriżulta minn suppożizzjonijiet realistiċi) tixħet dubju sinjifikanti fuq il-kredibbiltà tal-pjan ta’ direzzjoni tan-negozju inizjali.

(132) Filwaqt li l-istudju dwar l-MEIP tal-2010 kien ibbażat fuq il-projezzjonijiet tat-traffiku li kienu disponibbli dak iż-żmien u ma għandhiex tintuża informazzjoni ex-post sabiex jiġi vvalutat direttament l-istudju dwar l-MEIP, madankollu, il-Kummissjoni tinnota kemm tali projezzjonijiet kienu ottimisti żżejjed. Tabilħaqq, tqabbil bejn il-projezzjonijiet tat-traffiku tal-2010 u dawk tal-2012 juri differenzi sinjifikanti. Mhux biss kien hemm dewmien fil-bidu tal-proġett, iżda minbarra dan, matul il-perjodu ta’ “EBITDA pożittiv”, il-projezzjonijiet tat-traffiku tnaqqsu bi […] għal […] % f’kull sena. Tali korrezzjoni sinjifikanti wara biss sentejn u mingħajr ebda tibdil sinjifikanti fiċ-ċirkostanzi tikkostitwixxi kontroll tas-sens utli tas-suppożizzjonijiet inizjali. Hija turi wkoll li l-kontrolli tas-sensittività mwettqa mill-Kummissjoni (li, meta mqabbla, huma marġinali) huma partikolarment sinifikanti, fir-rigward tan-natura xejn realistika tas-suppożizzonijiet li jsostnu l-konklużjoni, illi l-proġett kien wieħed utli. Tabella 6 Tqabbil tal-previżjonijiet tat-traffiku tal-passiġġieri użati fl-istudju dwar l-MEIP tal-2010 u fl-aġġornament tal-MEIP tal-2012 2013 2014 2015 2016 2017 2018 2019 2020 2021 Pax totali fl-Istudju dwar l-MEIP tal-2010 […] […] […] […] […] […] […] […] […] Pax totali fl-Istudju dwar l-MEIP tal-2012 — […] […] […] […] […] […] […] […] Differenza –53 –69 –55 –38 –36 –29 –27 –25 2022 2023 2024 2025 2026 2027 2028 2029 2030 Pax totali fl-Istudju dwar l-MEIP tal-2010 […] […] […] […] […] […] […] […] 1 343 234 Pax totali fl-Istudju dwar l-MEIP tal-2012 […] […] […] […] […] […] […] […] 1 083 746 Differenza –23 –21 –19 –17 –17 –18 –18 –19 –19

(133) Testijiet tas-sensittività oħrajn jissuġġerixxu li l-proġett ma jibqax profittabbli jekk id-dħul globali jkun biss […] % fis-sena aktar baxx matul il-perjodu ta’ previżjoni kollu jew jekk id-dħul ikun […] % aktar baxx u l-ispejjeż operattivi jkunu […] % ogħla. Għalhekk, il-profittabbiltà tal-investiment hija sensittiva ħafna għall-bidliet marġinali fis-suppożizzjonijiet bażiċi. Il-Kummissjoni tqis dawn il-bidliet bħala marġinali meta mqabbla mal-bidliet magħmula fl-istudji dwar l-MEIP suċċessivi

(134) Il-kontrolli tas-sensittività mwettqa mill-Kummissjoni jidhru li huma aktar raġonevoli, minħabba li inqas minn sena wara li sar l-istudju dwar l-MEIP tal-2010, l-awtoritajiet Pollakki rċevew analiżi aġġornata li turi li l-NPV tal-proġett ser ikun ferm aktar baxx u jammonta għal PLN […] miljun (madwar EUR […]) biss. B’hekk, f’Mejju 2011, l-NPV tal-proġett tnaqqas bi […] % fir-rigward tal-proġett inizjali.

(135) Barra minn hekk, il-Kummissjoni tosserva li r-riżultati pożittivi tal-istudju dwar l-MEIP tal-2010 jiddependu ħafna wkoll fuq il-valur terminali tal-investiment fi tmiem il-perjodu kopert mill-pjan ta’ direzzjoni tan-negozju (jiġifieri fl-2040). Tabilħaqq, il-fluss tal-flus skontat tal-kumpanija għall-perjodu 2010-2040 huwa negattiv u jammonta għal PLN (-[…] miljun). Il-valur terminali skontat fit-30 ta’ Ġunju 2010 jammonta għal PLN […] miljun.

(136) Il-valur terminali kien ibbażat fuq suppożizzjonijiet li r-rata ta’ tkabbir annwali għall-fluss tal-flus tal-investiment wara l-2040 tammonta għal […] %. Skont il-prattika standard, ir-rata ta’ tkabbir ta’ impriża ma għandhiex tkun ogħla minn dik tal-ekonomija fejn topera (jiġifieri f’termini ta’ tkabbir tal-PDG). Tabilħaqq, il-valur terminali jiġi kkalkolat fil-mument meta l-impriża tkun mistennija tilħaq maturità u meta, għalhekk, ikun għadda l-perjodu ta’ tkabbir għoli tal-impriża. Minħabba li l-ekonomija mistennija tkun tikkonsisti f’impriżi bi tkabbir għoli u oħrajn bi tkabbir stabbli, ir-rata ta’ tkabbir tal-impriżi maturi għaldaqstant mistennija tkun aktar baxxa mir-rata ta’ tkabbir medja tal-ekonomija globali. Fil-kummenti tagħha, il-Polonja ma indikatx il-bażi li fuqha hija għażlet ir-rata ta’ tkabbir fit-tul ta’ […] %, iżda spjegat li r-rata ta’ tkabbir fit-tul hija rata ta’ tkabbir nominali. Abbażi tal-informazzjoni disponibbli mill-FMI, il-Kummissjoni sabet li l-previżjonijiet għat-tkabbir tal-PDG reali fil-Polonja disponibbli fil-bidu tal-2010 indikaw li r-rata ta’ tkabbir nominali tal-ekonomija Pollakka tvarja minn 5,6 % fl-2011 sa 6,6 % fl-2015. B’inflazzjoni ta’ madwar 2,5 %, il-PDG reali jista’ jkun mistenni li jikber b’4 %. B’hekk, l-għażla ta’ rata ta’ tkabbir nominali ta’ […] % għall-ajruport ta’ Gdynia mal-ewwel daqqa ta’ għajn tista’ titqies li hija konformi mal-informazzjoni disponibbli fil-mument u mal-prattika standard li tintgħażel rata ta’ tkabbir aktar baxxa mit-tkabbir tal-ekonomija. Madankollu, bl-għażla ta’ rata ta’ tkabbir fit-tul fuq l-inflazzjoni (li f’April 2010 kienet stmata bħala 2,5 %), il-pjan ta’ direzzjoni tan-negozju jassumi li l-ajruport għandu jkompli jikber kull sena wara l-2040. Tabella 7 Dejta u previżjonijiet li jikkonċernaw il-PDG u l-inflazzjoni disponibbli mill-FMI f’April 2010 2009 2010 2011 2012 2013 2014 2015 tkabbir % PDG (prezzijiet kosta 1,70 2,70 3,20 3,90 4,00 4,00 4,00 tkabbir % PDG (prezzijiet attwa 5,50 4,40 5,60 6,20 6,60 6,50 6,60 inflazzjoni (%) 4,20 3,50 2,30 2,40 2,50 2,50 2,50 Sors: Il-Fond Monetarju Internazzjonali, id-Database tal-Perspettiva Ekonomika Dinjija, April 2010 (imniżżla minn http://www.imf.org/external/data.htm)

(137) Barra minn hekk, il-Kummissjoni tinnota li f’dan il-każ, minħabba l-perjodu ta’ previżjoni partikolarment twil u d-data mbiegħda li għaliha ġie kkalkolat il-valur terminali, il-kompitu sabiex tiġi stabbilita l-aktar rata ta’ tkabbir xierqa huwa ferm aktar kumpless u l-inċertezza hija ferm akbar. Tabilħaqq, il-previżjonijiet dwar it-tkabbir tal-PDG rari jmorru ‘lil hinn mill-orizzont ta’ ħames snin, filwaqt li f’dan il-każ il-mudell kellu jipprevedi rata ta’ tkabbir raġonevoli għall-ajruport wara li ilu jopera għal 30 sena. Dan il-fatt jindika li investitur prudenti kien iwettaq sensiela ta’ testijiet tas-sensittività

(138) F’dan ir-rigward, ta’ min jinnota li fl-aġġornamenti sussegwenti tal-pjan ta’ direzzjoni tan-negozju oriġinali, ir-rata ta’ tkabbir stabbli tnaqqset minn […] % għal […] %. Madankollu, il-Polonja ma pprovdiet ebda spjegazzjoni ċara tat-tnaqqis. Il-valur terminali huwa funzjoni tar-rata ta’ tkabbir stabbli u perpetwu preżunt, iżda wkoll tar-redditi pprojettati mistennija matul il-perjodu ta’ tkabbir stabbli. Il-Kummissjoni wettqet għadd ta’ testijiet tas-sensittività li kkonfermaw li l-konklużjoni tal-istudju dwar l-MEIP tal-2010 hija sensittiva ħafna għal modifiki minuri u realistiċi fis-suppożizzjonijiet bażiċi. L-ewwelnett, ir-rata ta’ tkabbir stabbli li permezz tagħha l-pjan ta’ direzzjoni tan-negozju tal-2010 jrendi NPV negattiv hija ta’ madwar […] %. Madankollu, jekk wieħed jassumi li d-dħul huwa biss […] % aktar baxx milli kien ipprojettat, ir-rata ta’ tkabbir stabbli li biha l-proġett ma jibqax profittabbli hija ta’ […] %.

(139) Il-mudell tar-rata ta’ tkabbir stabbli li jintuża sabiex jiġi kkalkolat il-valur terminali f’dan il-każ jitlob ukoll li jsiru suppożizzjonijiet dwar id-data li fiha l-impriża mistennija tibda tikber b’rata stabbli b’tali mod li tkun tista’ ssostni lilha nnifisha għal dejjem. Fl-istudju dwar l-MEIP tal-2010, din id-data ġiet iffissata bħala l-2040, li tfisser perjodu ta’ previżjoni ta’ 30 sena (2010-2040). Fl-aġġornament tal-MEIP tal-2012, il-perjodu ta’ previżjoni tnaqqas għal 18-il sena (2012-2030) u, għalhekk, il-valur terminali ġie kkalkolat għall-2030. Jekk jiġi applikat l-istess orizzont ta’ żmien għall-istudju dwar l-MEIP tal-2010, l-NPV isir negattiv.

(140) Il-Kummissjoni tinnota wkoll li l-istudju dwar l-MEIP tal-2012 isemmi speċifikament li investitur prudenti kien jieħu f’kunsiderazzjoni l-fatt li l-proġett jinvolvi orizzont partikolarment twil qabel ikun jista’ jilħaq profittabbiltà (Ara t-Taqsima 4.10.1.2 tal-istudju dwar l-MEIP tal-2012, fejn kien konkluż li “Ir-riżultat pożittiv tal-valur preżenti nett juri li l-investiment fl-Ajruport ta’ Gdynia-Kosakowo jista’ jkun biċċa negozju interessanti għall-investituri potenzjali. Madankollu, qabel tittieħed kwalunkwe deċiżjoni, l-investituri ser ikollhom jikkunsidraw ukoll l-orizzont tal-investiment fit-tul tipiku tal-proġetti ta’ investiment fl-infrastruttura”).

(141) Il-Kummissjoni tinnota li fl-2010, meta twettaq l-ewwel studju dwar l-MEIP, il-pjan ta’ direzzjoni tan-negozju u l-kalkoli tal-NPV ħadu f’kunsiderazzjoni n-nefqa kapitali kollha, inkluża n-nefqa relatata mal-obbligi li jaqgħu taħt ir-responsabbiltà pubblika (il-brigata tat-tifi tan-nar, is-servizzi tas-sigurtà, id-dwana, eċċ.). Il-Kummissjoni tinnota li dan l-approċċ jidher li huwa korrett, meta wieħed iqis li tali spejjeż huma intrinsikament marbuta mal-kostruzzjoni u l-operat ta’ ajruport (u għalhekk huma addizzjonali għall-ispejjeż tal-proġett).

(142) Madankollu, il-Kummissjoni vvalutat ukoll il-profittabbiltà tal-proġett fuq il-bażi tal-istudju dwar l-MEIP tal-2010 mingħajr in-nefqa kapitali fuq il-kompiti li jaqgħu taħt ir-responsabbiltà pubblika.

(143) L-informazzjoni sottomessa mill-Polonja ma tagħmilhiex possibbli li jiġi identifikat preċiżament liema elementi tan-nefqa kapitali u tal-ispejjeż operattivi jistgħu jiġu attribwiti lir-responsabbiltà pubblika. Il-Kummissjoni tinnota li fl-aġġornament tal-MEIP tal-2012, il-Polonja diżaggregat l-investimenti li jaqgħu taħt ir-responsabbiltà pubblika; madankollu, dan ma kienx il-każ għall-istudju dwar l-MEIP tal-2010. Minkejja dan, il-Kummissjoni kkalkolat l-NPV mill-ġdid, billi eskludiet għadd ta’ entrati identifikabbli tan-nefqa kapitali li huma evidentement relatati ma’ attivitajiet li jaqgħu taħt ir-responsabbiltà pubblika. B’mod partikolari, il-Kummissjoni kkalkolat l-NPV mill-ġdid billi eskludiet l-ispejjeż kapitali li ġejjin: “Il-vetturi u t-tagħmir li jintużaw fit-tifi tan-nar”, “iċ-ċint tal-wajer ta’ madwar l-ajruport u l-monitoraġġ tiegħu” u “t-tagħmir li jintuża għall-gwardja tas-sigurtà fl-ajruport”, li jammontaw għal PLN […] miljun (total nominali).

(144) Fl-istudju dwar l-MEIP tal-2010, il-konsegwenza tat-tneħħija tan-nefqa pubblika hija li l-fluss tal-flus skontat jiżdied għal madwar PLN (-[…]) miljun (jew, fi kliem ieħor, it-telf skontat mistenni matul il-perjodu 2010-2040 jitnaqqas bi PLN […] miljun minn PLN (-[…]) miljun għal PLN (-[…]) miljun). Minħabba li l-valur terminali ma nbidilx (u huwa ugwali għal PLN […] miljun), l-NPV tal-proġett jiżdied minn PLN […] miljun għal PLN […] miljun (jiġifieri jiżdied minn EUR […] miljun għal madwar EUR […] miljun).

(145) Barra minn hekk, saru testijiet tas-sensittività oħrajn li indikaw li l-NPV isir negattiv jekk isiru l-modifiki li ġejjin: tnaqqis fid-dħul totali bi […] %, tnaqqis fid-dħul mill-imposti tal-ajruport bi […] % jew tnaqqis fid-dħul totali bi […] % assoċjat ma’ spejjeż li huma ogħla bi […] % (kollha fuq bażi annwali). Fid-dawl tas-suppożizzjonijiet xejn realistiċi rigward l-imposti tal-ajruport ([…] % ogħla mill-ajruport ta’ Gdansk (54)) u l-projezzjonijiet tat-traffiku ottimisti żżejjed (projezzjonijiet riveduti ta’ […] % għal […] % aktar baxxi minn dawk inizjalment previsti), tali testijiet tas-sensittività jissuġġerixxu li suppożizzjonijiet kemmxejn aktar realistiċi jwasslu għal konklużjoni li l-proġett mhuwiex ser ikun profittabbli.

(146) Ladarba jiġu esklużi l-ispejjeż identifikabbli li jaqgħu taħt il-mandat pubbliku u li huma speċifikati fl-istudju dwar l-MEIP tal-2010, it-testijiet tas-sensittività jissuġġerixxu li l-NPV isir negattiv li kieku d-dħul mistenni mill-imposti tal-ajruport fir-rigward tal-LCC (mingħajr ebda tnaqqis tal-imposti tal-ajruport għat-titjiriet charter) kellu jitnaqqas bi […] % fis-sena, filwaqt li d-dħul mit-titjiriet charter, id-dħul l-ieħor kollu, l-ispejjeż operattivi u l-infiq kapitali jinżammu kif previsti fil-pjan ta’ direzzjoni tan-negozju (jekk wieħed iqis li d-dħul mil-LCC ser jibda jiġi ġġenerat fl-2017 u mbagħad ikompli jiżdied b’mod progressiv matul iż-żmien).

(147) Barra minn hekk, ta’ min ifakkar li l-proġett huwa profittabbli biss minħabba l-valur terminali (jiġifieri l-valur tal-ajruport fl-2040 jekk wieħed jassumi tkabbir annwali perpetwu ta’ […] % fil-fluss tal-flus). Sal-2040, il-proġett jiġġenera fluss ta’ flus negattiv.

(148) Għalhekk, anki meta l-profittabbiltà tal-proġett tiġi vvalutata fuq il-bażi tal-istudju dwar l-MEIP tal-2010 mingħajr nefqa kapitali fuq kompiti li jaqgħu taħt ir-responsabbiltà pubblika, ma jistax jiġi konkluż b’mod ċar li investitur privat kien iwettaq l-investiment inkwistjoni.

Sommarju u konklużjoni

(149) Il-konverżjoni tal-ajruport ta’ Gdynia tinvolvi investiment sinjifikanti u perjodu twil ta’ flussi ta’ flus negattivi. Tabilħaqq, il-pjan ta’ direzzjoni tan-negozju juri li l-fluss ta’ flus skontat kumulattiv matul il-perjodu ta’ previżjoni 2010-2040 huwa negattiv (-[…] miljun jew - EUR […] miljun). Skont il-pjan ta’ direzzjoni tan-negozju, il-proġett jilħaq biss figuri pożittivi permezz tal-valur terminali skontat ta’ PLN […] miljun ikkalkolat għall-2040 u għal dejjem wara, jekk wieħed jassumi li l-ajruport ikompli jikber kull sena u għal dejjem wara b’rata nominali ta’ […] %). Minkejja l-inċertezzi sinjifikanti inerenti fi proġett fit-tul bħal dan, il-pjan ta’ direzzjoni tan-negozju ma jinkludi ebda analiżi tas-sensittività u, għalhekk, huwa differenti mill-analiżi li seta’ jwettaq investitur prudenti għal tali proġett.

(150) Barra minn hekk, l-analiżi tal-Kummissjoni kkonkludiet li l-pjan ta’ direzzjoni tan-negozju jistrieħ fuq serje ta’ suppożizzjonijiet li huma ottimistiċi u xejn realistiċi minħabba l-prossimità tal-ajruport ta’ Gdansk, li għandu l-istess mudell kummerċjali, kapaċità żejda u pjanijiet għal espansjoni. Bosta testijiet tas-sensittività jindikaw li l-NPV tal-proġett isir negattiv f’każ ta’ modifiki minuri u realistiċi fis-suppożizzjonijiet sottostanti.

(151) Fid-dawl ta’ dak li ntqal hawn fuq, il-Kummissjoni tqis li investitur privat ma kienx jiddeċiedi li jimbarka fuq il-proġett ta’ investiment inkwistjoni fuq il-bażi tal-istudju dwar l-MEIP tal-2010. Għalhekk, id-deċiżjoni tal-muniċipalitajiet ta’ Gdynia u Kosakowo tagħti vantaġġ ekonomiku lill-maniġer tal-ajruport li ma kienx ikun jista’ jikseb taħt kundizzjonijiet tas-suq normali.

L-applikazzjoni tal-MEIP fuq il-bażi tal-istudju dwar l-MEIP tal-2011 u l-aġġornament tal-MEIP tal-2012

(152) Fir-rigward tal-istudji dwar l-MEIP imwettqa fl-2011 u fl-2012 (u l-fondi li l-Polonja tgħid li ngħataw lill-maniġer tal-ajruport wara dawk l-istudji), il-Kummissjoni tqis li dawn l-injezzjonijiet tal-kapital diġà kienu mwiegħda fil-ftehim azzjonarju li ġie ffirmat fil-11 ta’ Marzu 2011 (ara l-premessa 33 aktar ‘il fuq), jiġifieri qabel twettqu l-istudji dwar l-MEIP tal-2011 u tal-2012. Għalhekk, meta twettqu l-istudji dwar l-MEIP tal-2011 u tal-2012, id-deċiżjonijiet dwar l-investiment kienu diġà ttieħdu mill-azzjonisti, anki jekk imbagħad ġew esegwiti fi stadju aktar tard. Barra minn hekk, il-Kummissjoni tqis li l-injezzjonijiet tal-kapital li saru wara li twettqu l-istudji dwar l-MEIP tal-2011 u tal-2012 ma jistgħux jitqiesu bħala deċiżjonijiet awtonomi dwar l-investiment meħuda f’iżolament, minħabba li huma jikkonċernaw l-istess proġett ta’ investiment, li l-azzjonisti pubbliċi bdew jimplimentaw mhux aktar tard mill-2010, kif ukoll li huma jikkostitwixxu biss aġġustamenti jew emendi għall-proġett inizjali.

(153) Għalhekk, kif issemma diġà, il-Kummissjoni tqis li l-istudji jistgħu juru li l-Polonja aġixxiet bħala investitur privat biss li kieku kellhom juru li l-investiment ta’ fondi addizzjonali jwassal biex il-proġett irendi redditu xieraq fuq il-kapital diġà investit u li għandu jiġi investit (jew li jrendi redditu xieraq fuq dan il-kapital anki meta jiġi kkunsidrat ir-riskju li jkollha titħallas lura kwalunkwe għajnuna mhux legali li tkun ġiet irċevuta fil-passat).

(154) Madankollu, ferm ‘il bogħod milli juru dak li ntqal hawn fuq, l-istudji ma jidhrux li huma affidabbli għar-raġunijiet li sejrin jiġu stabbiliti hawn taħt.

L-applikazzjoni tal-MEIP fuq il-bażi tal-aġġornament tal-MEIP tal-2011

(155) L-ewwel aġġornament tal-istudju dwar l-MEIP sar f’Mejju 2011. Anki jekk l-injezzjonijiet tal-kapital li saru wara li twettaq dan l-istudju dwar l-MEIP kienu mwiegħda qabel Mejju 2011 (ara l-premessa 33 aktar ‘il fuq), il-Kummissjoni vvalutat ukoll jekk, fuq il-bażi tal-informazzjoni inkluża f’dan l-istudju ekonomiku, l-injezzjonijiet tal-kapital jistgħux jitqiesu bħala li jirriflettu l-imġiba ta’ investitur privat li jopera f’ekonomija ta